Pembukaan sekolah negeri Fasa Tiga: Pandangan pelbagai pihak dipertimbang

KUALA LUMPUR 7 Sept – Pandangan ibu bapa, guru dan pentadbir sekolah mengenai sesi persekolahan akan dipertimbang sebelum pelan komprehensif pembukaan sekolah dimuktamadkan bagi negeri Fasa Tiga Pelan Pemulihan Negara (PPN), menurut Menteri Kanan Pendidikan Datuk Dr Radzi Jidin.

Menurut catatan melalui Facebook beliau hari ini, Radzi memaklumkan saranan dan cadangan yang diberi akan diteliti dan diperhalusi sebelum sebarang keputusan dilaksanakan.

Menerusi hantaran tersebut, beliau turut menyertai satu sesi libat urus melibatkan Persatuan Ibu Bapa dan Guru (PIBG), guru, guru besar dan pengetua sekolah dari Negeri Sembilan hari ini berhubung perkara itu.

Ahad lalu, Radzi mengadakan siri pertama perbincangan bersemuka dengan wakil PIBG sekolah menengah dan rendah, guru besar serta pengetua di Labuan mengenai pembukaan sesi persekolahan pada 3 Oktober nanti.


Jangan rentas negeri sambut Aidiladha – TPM

KUANTAN 16 Julai – Orang ramai diingatkan supaya tidak merentas daerah dan negeri untuk menyambut Aidiladha minggu depan, kata Timbalan Perdana Menteri Datuk Seri Ismail Sabri Yaakob.

Beliau berkata pertambahan kes dan kluster akibat rentas negeri ketika menyambut Aidilfitri pada Mei lepas perlu dijadikan iktibar kepada semua pihak.

“Rentas daerah dan negeri dalam Fasa Satu dan Dua Pelan Pemulihan Negara (PPN) masih belum dibenarkan, dan kebanyakan negeri masih berada dalam Fasa Dua.

“Saya harap masyarakat ambil iktibar daripada kejadian Aidilfitiri…meskipun rentas negeri tidak dibenarkan masih ada yang ingkar sehingga kes memuncak naik,” katanya.

Beliau berkata demikian kepada pemberita ketika ditanya mengenai mesej tular rentas daerah dan negeri dibenarkan sempena Aidiladha selepas melawat pusat pemberian vaksin di Dewan Jubli Perak Sultan Haji Ahmad Shah, di sini hari ini.

Turut hadir Menteri Besar Pahang Datuk Seri Wan Rosdy Wan Ismail, Setiausaha Kerajaan Pahang Datuk Seri Dr Sallehuddin Ishak dan Timbalan Ketua Polis Pahang Datuk Mohd Yusri Hassan Basri.

Dalam pada itu, Ismail Sabri yang juga Menteri Pertahanan mengingatkan orang ramai agar tidak menggunakan lorong-lorong tikus untuk cuba pulang ke kampung.

“Kita boleh lepas daripada polis tapi mungkin tidak lepas daripada jangkitan COVID-19. Justeru, kita jaga kita, buat kawalan kendiri, tolong jangan rentas negeri dan daerah. Jika dah capai imuniti kelompok, mungkin kita dah boleh rentas negeri selepas itu, jadi sabar,” katanya.


Menteri tolak cadangan Guan Eng

BANDARAYA MELAKA 9 April. – Menteri Alam Sekitar dan Air, Datuk Seri Tuan Ibrahim Tuan Man menolak cadangan Setiausaha Agung DAP Lim Guan Eng untuk membantu kementeriannya menganjur satu persidangan khas bagi membincangkan isu berkaitan perubahan iklim.

Beliau berkata, tiada sebab untuk melayan cadangan disifatkan mahu meraih sokongan politik itu memandangkan pihaknya mempunyai banyak perancangan membabitkan isu perubahan iklim.

Beliau menambah, Guan Eng sepatutnya lebih menitikberatkan isu pencemaran sungai yang berlaku di Pulau Pinang sebelum cuba berlagak hero dalam kerja-kerja membabitkan kementeriannya.

“Kalau Guan Eng nak cadang sesuatu, saya fikir dia kena selesaikan isu pencemaran di Pulau Pinang dahulu selain pencemaran di Sungai Kerek, Kampung Selamat dan isu ternakan babi yang masih belum selesai sehingga mencemarkan alam sekitar.

“Bagi kementerian ini, kita ada tanggungjawab yang lebih besar menerusi penganjuran program yang kita laksanakan. Insya-Allah banyak yang harus kita lihat dan laksanakan untuk kepentingan rakyat,” katanya ketika ditemui dalam program Melaka Bumi Lestari di Hotel La Crista, di sini.

Beliau berkata, pihaknya sedia membantu menganjurkan persidangan itu kerana ia perlu dilakukan agar kerajaan khususnya kementerian berkenaan dapat mengumpul idea baru untuk memulihkan aktivisme dan kepemimpinan Malaysia.

Mengulas lanjut, Tuan Ibrahim berkata, pihak kementeriannya kini sedang dalam usaha menggubal rang undang-undang (RUU) berkaitan perubahan iklim bagi membincangkan hala tuju status perubahan iklim.

Perkara itu, ujar beliau akan dibincangkan dalam penganjuran Majlis Tindakan Perubahan Iklim Malaysia (MyCAC) Bil. 1 Tahun 2021 yang akan dipengerusikan oleh Perdana Menteri pada 13 April ini.

“Antara perkara yang akan dibincangkan adalah tindakan, obligasi dan hala tuju status perubahan iklim di Malaysia, Pelan Pembangunan Mobiliti Rendah Karbon, Pelan Induk Bandar Rendah Karbon Negara dan juga Pembangunan Dasar dan Garis Panduan Berkaitan Mekanisme Pasaran Karbon di Malaysia,” katanya.


Jangan segan untuk kembali sokong BN

AYER KEROH 1 Dis – “Jangan segan dan usah malu untuk kembali menyokong BN kerana itu juga suatu jasa dan pengorbanan demi masa depan,” itu kata Pengerusi Barisan Nasional (BN) Datuk Seri Dr Ahmad Zahid Hamidi.

Menurut beliau, rakyat perlu memberi peluang kepada Barisan Nasional (BN) untuk kembali sebagai teras pentadbiran negara pada Pilihan Raya Umum (PRU) Ke-15 dan Malaysia mempunyai sebab munasabah untuk meyakini BN selepas lebih tiga tahun sejak PRU Ke-14 lalu.

Ahmad Zahid berkata, seruan mengembalikan kemakmuran bersama kerajaan BN bukan retorik sebaliknya berdasarkan kebenaran yang disaksikan rakyat Malaysia sejak 9 Mei 2018.

“Rakyat Melaka sudahpun menjayakan misi itu pada 20 November lalu dan harapan seterusnya kini pada bahu rakyat di negeri yang lain,” katanya.

Beliau yang juga Presiden UMNO berkata, rumusan terpenting mengenai segala-segalanya adalah perjalanan negara sejak merdeka sudah membuktikan kerajaan BN adalah kerajaan paling berkaliber.

“Maka apabila tiba masanya kita bersama memastikan sejarah hitam PRU-14 tidak berulang dan mengembalikan sebuah kerajaan rakyat iaitu kerajaan BN,” katanya.


Bajet 2023 peruntuk RM372.3 bilion, peningkatan ketara berbanding Bajet 2022, 2021 – Tengku Zafrul

Menteri Kewangan Tengku Datuk Seri Zafrul Tengku Abdul Aziz berkata belanjawan bertemakan ‘Keluarga Malaysia, Makmur Bersama’ ini menyediakan RM272.3 bilion bagi Belanja Mengurus dan RM95 bilion bagi Belanja Pembangunan.

“… RM5 bilion di bawah Kumpulan Wang COVID-19, sejumlah RM2 bilion disediakan sebagai Simpanan Luar Jangka,” kata beliau ketika membentangkan Rang Undang-Undang Perbekalan 2023 di Dewan Rakyat hari ini.

Bajet 2023 adalah yang kedua di bawah kerajaan pimpinan Perdana Menteri Datuk Seri Ismail Sabri Yaakob dan yang kedua sejak Rancangan Malaysia Ke-12 (RMK12) dilancarkan pada 27 Sept tahun lepas.

“Bajet 2023 akan segera responsif kepada sebarang cabaran dan melalui bantuan yang komprehensif kepada Keluarga Malaysia, bukan sekadar kumpulan B40 tetapi juga M40, wanita, belia, Orang Kurang Upaya (OKU) dan semua segmen masyarakat,” katanya.

Beliau berkata belanjawan ini juga bertanggungjawab untuk mengimbangi dasar fiskal yang mengembang dengan melaksanakan pembaharuan fiskal ke arah kemampanan kewangan kerajaan dalam jangka panjang.

Tengku Zafrul berkata Bajet 2023 ialah reformis yang mengambil peluang merubah landskap pembangunan negara agar lebih insklusif dan mampan di samping menyokong industri negara yang kukuh melalui pelaburan strategik.

“Bajet ini juga tidaklah dirangka untuk golongan tertentu sahaja, tetapi kesemua buah fikir yang dikumpul, telah teliti dan diadun menjadi satu – ialah sebuah Bajet 2023 hasil ilham Keluarga Malaysia.

“Lebih inisiatif rakyat akan direalisasi sebagai sebahagian usaha holistik yang terkandung di dalam naskhah besar ini, terima kasih kepada semua yang menzahirkan segala idea dan pandangan,” katanya.

Beliau berkata dalam memastikan agenda Bajet 2023 yang responsif, kerajaan akan terus melaksana dasar fiskal yang mengembang, pendekatan ini penting bagi menyediakan bantuan sewajarnya kepada rakyat dan menyokong perniagaan.


Malaysia terus komited terhadap pengharaman senjata nuklear

KUALA LUMPUR, 22 Jan – Malaysia mengesahkan komitmen tidak berbelah bahagi terhadap pengharaman senjata nuklear dan akan terus bekerjasama erat dengan negara-negara lain ke arah mewujudkan dunia yang bebas ancaman senjata nuklear.

Kementerian Luar (Wisma Putra) dalam satu kenyataan hari ini berkata Malaysia membuat kenyataan itu sempena ulang tahun pertama penguatkuasaan Triti Mengenai Pengharaman Senjata Nuklear (TPNW) pada hari ini.

“Malaysia percaya bahawa TPNW mengukuhkan norma global bahawa ancaman senjata nuklear tidak boleh diterima sama sekali dan adalah penting bagi perjanjian itu diterima pakai semua pihak dengan kadar segera.

“Pada kesempatan ini, Malaysia terus menggalakkan negara-negara lain untuk mempercepatkan penyertaan mereka terhadap Triti berkenaan sebagai menzahirkan komitmen mereka terhadap pelucutan senjata secara umum dan lengkap serta penghapusan senjata nuklear sepenuhnya,” kata kenyataan itu.

Perjanjian itu adalah surat cara antarabangsa pertama yang mengharamkan segala aktiviti yang berkaitan dengan senjata nuklear, termasuk pembangunan, pengujian, pembuatan, perolehan, pemilikan, penyimpanan, penempatan dan penggunaannya.

Malaysia menandatangani TPNW sebaik sahaja ia dibuka untuk ditandatangani pada 20 Sept 2017 dan meratifikasi perjanjian itu pada 30 Sept 2020, sekaligus menjadikan Malaysia sebagai negara pihak ke-46 kepada TPNW.


COVID-19: Melaka Bermunajat mohon negara kembali sejahtera

SERI BENDAHARA 18 Feb. – Dalam usaha memohon pertolongan Allah SWT bagi diangkat wabak COVID-19 supaya negara dan negeri ini secara keseluruhannya kembali sejahtera, Kerajaan Melaka telah menganjurkan program Melakaku Bermunajat COVID-19 dan Imtihan bertempat di Kediaman Rasmi Ketua Menteri di Seri Bendahara, hari ini.

Ketua Menteri Datuk Seri Utama Haji Sulaiman Md Ali berkata, program tersebut turut diadakan secara serentak melalui platform dalam talian yang turut disertai sebanyak 41 buah masjid, dua surau, 20 madrasah tahfiz dan 10 sekolah agama di seluruh negeri.

“Disebabkan situasi semasa pandemik COVID-19 yang sangat membimbangkan, kerajaan negeri memilih platform digital sebagai langkah berjaga-jaga, selain mematuhi prosedur operasi standard (SOP) yang telah dikuatkuasakan untuk mengadakan program ini.

“Sungguhpun kita berada pada lokasi yang berbeza, namun, kita tetap bersyukur kerana platform digital ini masih dapat menyatukan kita semua untuk sama-sama bermunajat,” katanya dalam satu kenyataan.

Hadir sama dalam program tersebut ialah Setiausaha Kerajaan Negeri Datuk Seri Dr Hasim Hasan, Mufti Melaka Datuk Wira Abdul Halim Tawil, Timbalan Pengerusi Majlis Agama Islam Melaka (MAIM) Datuk Md Rawi Mahmud dan Pengarah Jabatan Agama Islam Melaka (MAIM) Datuk Md Azhan Samat.

Dalam ucapannya, Sulaiman turut merakamkan setinggi-tinggi penghargaan kepada semua pihak yang menjayakan majlis berkenaan khususnya kepada agensi-agensi Agama Islam Negeri Melaka.


UCAM kena serbu

Konsep berkenaan menyebabkan jualan hasil pertanian di Kolej Universiti Agrosains Malaysia (UCAM), Ayer Pa’abas, di sini, hari ini diserbu orang ramai.

Anak pokok durian musang king ditawarkan pada harga hanya RM23, selain durian IOI (RM20), durian duri hitam (RM20), nangka madu (RM19) dan mangga chokanan (RM20), jauh lebih rendah berbanding yang ditawarkan di pasaran.

Orang ramai juga berpusu-pusu mendapatkan anak pokok pelbagai jenis sayur yang ditawarkan hanya RM2 seperti cili padi, cili merah, terung, ulam cekur, pegaga kampung, ketumbar jawa, daun sup, kacang panjang dan selasih manis.

Selain itu, orang ramai juga tidak mahu melepaskan peluang mendapatkan nanas MD2 ditanam di tanah bukit pada harga RM6 sebiji bagi menikmati kemanisannya yang lebih tinggi berbanding nanas tanah gambut.

“Selain nanas, mereka juga dibimbing kaedah menanam dan menjaga kelapa pandan, durian musang king dan halia manakala kaedah penanaman cendawan tiram dibuat dalam empat bangunan konkrit yang diubah suai menjadi bangsal cendawan.

“Penuntut juga dibimbing secara praktikal kaedah menternak ikan tilapia merah dan keli dalam tiga kolam,” katanya ketika ditemui di gerai nanas MD2 dan jus nanas pada program UCAM Edu Agro Fun Run di kampus UCAM.

Program dirasmikan Ahli Dewan Undangan Negeri (ADUN) Taboh Naning, Zulkiflee Mohd Zin yang mewakili Ketua Menteri Datuk Seri Sulaiman Md Ali.

Yang turut hadir, Timbalan Ketua Pengarah (Pengurusan dan Korporat) RISDA, Sopian Abu Bakar dan Ketua Pegawai Eksekutif UCAM, Faizatul Akmar Hisan.

Pensyarah Jabatan Pengurusan Perladangan, Nurul Ain Sulaiman berkata, benih sayur disemai di nurseri dan dipasarkan bukan setakat pada program berkenaan, malah pada hari biasa.

“Kami menawarkan anak pokok pelbagai jenis sayur pada harga hanya RM2 kerana hasil usaha penuntut yang sudah dinilai, dibuka untuk jualan kepada orang ramai pada harga lebih rendah daripada pasaran di luar kampus,” katanya.

Pensyarah Pengurusan Tanah dan Sains Tanaman, Siti Rabiah Hassan berkata, cendawan tiram seberat 250 gram dijual pada harga RM5 bagi memberi peluang kepada orang ramai menikmati hasil kerja penuntut yang berusaha memastikan 30,000 bongkah cendawan mengeluarkan hasil memuaskan.


Teater Bangsawan Tun Mamat dan Puteri Gunung Ledang kembali selepas enam tahun

AYER KEROH 11 November – Pementasan Teater Bangsawan Tun Mamat dan Puteri Gunung Ledang akan kembali menemui peminat pada 25 dan 26 November ini di Panggung Sari, Jabatan Kesenian dan Kebudayaan Negara (JKKN) Melaka, Ayer Keroh.

Katanya, karya sentuhan pengarah teater terkenal tanah air Lokman Ghani itu diangkat semula selepas kali terakhir dipentaskan di Panggung Bangsawan pada 2016.

“Hal ini kerana teater yang mengangkat Bahasa Melayu tinggi dan penuh dengan adat istiadat istana itu akan membawa kelainan dan teknik latar belakang akan digunakan seiring dengan teknologi yang terkini, maknanya, pementasan ini akan membawa penonton lebih dekat dengan situasi jika ‘scene’ di hutan, rasa seperti di hutan.

“Dan pementasan teater ini juga menampilkan barisan artis baharu dan lama dengan mengekalkan artis, Datuk Jalaludin Hasan sebagai Sultan Melaka ,” katanya.

Beliau berkata demikian dalam sidang media Tun Mamat dan Puteri Gunung Ledang di Auditorium Tun Sri Lanang, JKKN Melaka, hari ini.

Mengulas lanjut, Ezlina berkata pementasan teater bangsawan itu juga mendapat tajaan daripada Kementerian Pelancongan, Seni dan Budaya (MOTAC) menerusi bantuan kewangan geran padanan sektor kebudayaan.

Menurutnya, tiket bagi pementasan teater itu sudah mula dijual pada harga RM15 dan RM30 secara dalam talian atau pengunjung juga boleh membeli secara ‘walk in’ di Kompleks JKKN Melaka Ayer Keroh.


Dua pegawai SPRM ditahan disyaki terbabit Geng Nicky- Azam Baki

KUALA LUMPUR 27 April. – Dua pegawai Suruhanjaya Pencegahan Rasuah Malaysia (SPRM) ditahan kerana disyaki terlibat dengan kegiatan haram Geng Nicky.

Ketua Pesuruhjaya SPRM Datuk Seri Azam Baki yang mengesahkan perkara itu berkata pihaknya memberi kerjasama kepada polis dengan menyerahkan kedua-dua pegawai berkenaan bagi membantu siasatan.

“Saya memandang serius dan tidak akan berkompromi dalam hal ini malah akan menyerahkan lagi mana-mana pegawai suruhanjaya ini sekiranya ada yang terlibat,” katanya dalam kenyataan hari ini.

Mac lalu, polis melumpuhkan kumpulan jenayah terancang Geng Nicky apabila menahan 68 orang dan merampas ratusan ribu ringgit wang tunai serta aset bernilai jutaan ringgit dalam 70 serbuan di sekitar Selangor dan Lembah Klang.


98.18 peratus daripada 1.6 juta penjawat awam lengkap divaksin

KUALA LUMPUR 12 Okt. – Jumlah penjawat awam yang telah lengkap menerima vaksin COVID-19 mencecah 98.18 peratus setakat ini, kata Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.

“Program vaksinasi ini masih lagi berjalan dan dibuat secara sukarela termasuk kepada kakitangan awam,” katanya pada sesi soal jawab persidangan Dewan Rakyat di sini hari ini.

Beliau menjawab soalan Datuk Dr Shahruddin Md Salleh (Pejuang-Sri Gading) yang meminta penjelasan tentang status dan hak penjawat awam yang tidak mahu mengambil vaksin dan adakah kerajaan akan mengenakan tindakan undang-undang terhadap penjawat awam itu.

Menjawab soalan tambahan Shahruddin mengenai bagaimana memastikan orang awam yang enggan mengambil vaksin tidak menjejaskan kesihatan orang awam lain, Dr Abdul Latif berkata setakat ini kerajaan belum bercadang mewajibkan pengambilan vaksin seperti di negara lain contohnya Singapura dan Kanada.

Namun katanya, kerajaan setakat ini menggunakan pendekatan melarang mereka yang enggan menerima vaksin menikmati kemudahan termasuk tidak boleh makan di dalam kedai makan atau aktiviti lain yang boleh dinikmati oleh mereka yang telah lengkap vaksin.

“Dengan cara begini lama-lama mereka akan sedar, mereka tidak boleh hidup tanpa mengikuti nikmat yang orang lain (dapat), mereka juga terdedah kepada risiko jangkitan teruk jika dijangkiti COVID-19,” katanya.

Beliau berkata kerajaan akan terus melakukan libat urus dengan orang awam termasuk masyarakat Orang Asli bagi memastikan semua golongan sasar menerima vaksin.


200 pengembara luar negara dijangka masuk Melaka setiap hari

AYER KEROH 6 April – Segala persiapan untuk menerima kedatangan pengembara dari luar melalui jalan udara dan air ke negeri ini siap sepenuhnya dilakukan kerajaan negeri.

EXCO Perumahan dan Kerajaan Tempatan negeri Datuk Zaidi Attan berkata, apabila pintu sempadan melalui air dibuka, Melaka dijangkakan akan menerima kira-kira 200 pengembara setiap hari terutamanya mereka yang datang dari Indonesia.

Beliau berkata, persiapan di Kompleks CIQ, Kota Laksamana dan Lapangan Terbang Antarabangsa Melaka (LTAM) Batu Berendam, sudah siap sepenuhnya termasuk pusat kuarantin bagi menempatkan pengembara yang didapati positif COVID-19.

“Semua persiapan untuk menerima pengembara dari luar sudah kita susun sebaik mungkin dengan prosedur operasi standard (SOP) malah setiap proses juga kita sudah perincikan ini bagi memastikan apabila kita terima pelancong atau pengembara semuanya sudah siap.

“Kita kini sedang menunggu dari negara jiran untuk pembukaan pintu sempadan malah kalau pintu sempadan dibuka kita jangakakan sehari akan terima 200 pengembaran dari Indonesia ke negera kita,” katanya.

Beliau berkata demikian pada sidang media selepas Kempen Keselamatan Rumah dan Pengedaran Bubur Sempena Bulan Ramadan 2022 yang turut dihadiri Timbalan Ketua Polis Melaka Datuk Razali Abu Samah serta Yang Dipertua Majlis Perbandaran Hang Tuah Jaya (MPHTJ), Datuk Shadan Othman, di hadapan Melaka Mall, hari ini.


Malaysia berpotensi jadi pasaran eksport Vietnam pasca Covid-19

BANDARAYA HO CHI MINH 17 Julai – Malaysia berupaya muncul antara pasaran eksport terbesar di ASEAN untuk Vietnam, terutama ketika pasca-COVID-19, lapor Agensi Berita Vietnam (VNA).

Timbalan Pengarah Pusat Promosi Pelaburan dan Perdagangan Bandaraya Ho Chi Minh (ITPC), Nguyen Tuan berkata kerjasama ekonomi dan perdagangan antara negara-negara berkembang dalam beberapa tahun ini.

Vietnam dan Malaysia adalah anggota Komuniti Ekonomi ASEAN (AEC) dan Perjanjian Komprehensif dan Progresif bagi Perkongsian Trans-Pasifik (CPTPP), katanya dalam satu seminar pada Khamis.

Perdagangan dua hala tahun lalu bernilai US$11.1 bilion, dengan eksport Vietnam adalah US$3.8 bilion, atau 15 peratus daripada jumlah eksport negara itu ke negara anggota ASEAN.

Berikutan pandemik tersebut, pada separuh pertama tahun ini eksport Vietnam ke Malaysia merosot 17.4 peratus dari tahun ke tahun kepada US$1.6 bilion.

“Pusat ini telah mengambil langkah-langkah segera bagi menyokong perniagaan untuk meningkatkan eksport dengan mengembangkan rantaian penawaran baharu dan memperluas serta mempelbagaikan pasaran eksport,” katanya.

Pesuruhjaya Perdagangan Malaysia di Bandaraya Ho Chi Minh, Raphy Md Radzi berkata Vietnam dan Malaysia adalah rakan dagang penting dan harus meningkatkan promosi untuk mencapai sasaran perdagangan.

Ketua Bahagian Perniagaan Malaysia Theng Bee Han, juga berkata, “Perniagaan Vietnam seharusnya tidak hanya menganggap Malaysia sebagai pasaran eksport yang berpotensi tetapi turut bekerjasama dengan syarikat-syarikat Malaysia untuk memasuki pasaran dunia.”

Malaysia memiliki populasi penduduk Islam yang ramai, dengan itu eksport ke negara tersebut mesti memenuhi piawaian halal untuk produk seperti makanan, ubat-ubatan dan kosmetik, selain perlu mematuhi peraturan keselamatan makanan, pelabelan dan pengesanan, katanya.

Dijangkakan pada 2030 industri halal global bernilai US$30.6 trilion termasuk US$1.1 trilion di rantau Asia Pasifik, dengan Malaysia berjumlah US$228.5 bilion, katanya.

Hasil pertanian dan produk makanan laut Vietnam memenuhi piawaian makanan Malaysia, dan apabila mereka memperoleh sijil halal, ia dapat dieksport ke negara itu, katanya.


Paya Lebar pengeluar kayu arang terbaik Asia Tenggara

STRUKTURNYA sudah berusia lebih 100 tahun namun masih utuh dan tidak dimamah usia, itulah keunikan sabak arang binaan berbentuk seperti iglu di tebing Sungai Paya Lebar, Lubok China, Masjid Tanah, di sini, digunakan untuk menghasilkan kayu arang.

Cara pembuatan kayu arang yang ‘klasik’ masih diamalkan hingga ke hari ini bagi mengekalkan kualiti produk yang diiktiraf sebagai yang terbaik di rantau Asia Tenggara.

Selain itu struktur sabak arang berkenaan yang semakin sukar ditemui di negara ini menjadi antara ‘aset’ utama dalam memajukan lagi industri eko-pelancongan di Paya Lebar.

Pengusaha tunggal kayu arang Bumiputera Negeri Melaka, Md Derus Maluddin, 80, masih mempertahankan cara klasik menghasilkan produk itu selepas 48 tahun berkecimpung dalam industri berkenaan.

Katanya, saingan daripada pengeluar lain yang menggunakan kaedah moden tidak mematahkan semangatnya untuk terus menggunakan sabak arang berkenaan yang dikatakan dibina pada 1910-an.

Langit Sungai Paya Lebar kekal menjadi saksi kepada industri yang beroperasi sejak sebelum merdeka itu dan terus kekal bersaing dalam pasaran hingga ke hari ini.

Md Derus berkata, dia membeli perusahaan itu daripada pengusaha asal berketurunan Cina dan tidak pernah mengubah teknik pembakaran digunakan bagi mengekalkan keaslian arang, apa yang membanggakan produk keluarannya turut dipasarkan ke beberapa negara luar.

“Sebelum saya ambil alih, pemilik asal sudah mengusahakan tapak ini selama 55 tahun. Kita mempunyai sabak arang yang asli dan masih kekal utuh sehingga hari ini.

“Saya harap pihak berkenaan membantu kita memperkasakan lagi industri ini, sekali gus mempertingkatkan daya tarikan eko-pelancongan di Paya Lebar,” katanya ketika ditemui Melaka Hari Ini.

Pembikinan arang menggunakan konsep lama memerlukan tempoh lebih kurang 12 hari terutama proses mendapatkan sumber kayu pokok bakau di sekitar Sungai Paya Lebar.

Menurutnya, setiap kali proses pembakaran sabak arang mampu memuatkan kira-kira 20 tan kayu bakau dan akan menghasilkan kira-kira enam hingga tujuh tan selepas proses mengambil masa seminggu itu selesai.

“Sebelum ini kita ada terima pelawaan pemborong dari Indonesia, Myanmar, Kemboja dan Vietnam berminat untuk mengimport kayu arang namun hasrat itu terbantut, tidak dapat diteruskan akibat kekurangan sumber mentah. Operasi juga terganggu kerana kekurangan pekerja berikutan pandemik COVID-19 lalu.

“Permintaan dari negara luar begitu tinggi hingga ada meletakkan syakat supaya kita menghasilkan sehingga 20 tan arang setiap hari, tetapi itu diluar kemampuan.

“Ramai pemborong diluar sana meminati produk kita, mereka iktiraf arang kita terbaik di ASEAN berbanding keluaran syarikat lain yang kebanyakkannya menggunakan habuk kayu,” katanya.

Keindahan panorama Sungai Paya Lebar dan kaya dengan pelbagai ekosistem perlu diteroka serta dimartabatkan untuk mengoptimumkan industri eko pelancongan yang membawa limpahan ekonomi kepada penduduk sekitar.

Pelbagai tarikan di hutan paya bakau itu yang menjadi pilihan pelancong ditambah dengan aktiviti perikanan dan tarikan santuari buaya perlu diketengahkan lagi.

“Sudah banyak kali kita mohon untuk pastikan perniagaan ini maju ke hadapan kerana permintaan arang pada hari ini cukup tinggi walaupun kita hidup dalam era pemodenan yang ada.


Waspada taktikal dari ‘Jerman’

PAYA RUMPUT 6 Nov. – Pengendali Melaka United Zainal Abidin Hassan meminta anak buahnya berwaspada dengan ancaman Selangor menjelang aksi pusingan pertama Piala Malaysia di Stadium Hang Jebat, Ahad ini.

Menurutnya, ia kerana Selangor yang dipimpin jurulatih baharu dari Jerman, Michael Feichtenbeiner kini dipercayai sudah berubah wajah, berbeza dengan pertemuan terakhir kedua-dua pasukan sebelum ini yang berakhir dengan keputusan seri 1-1.

Beliau bagaimanapun yakin dengan kemampuan skuad kesebelasan utama yang akan dipilihnya nanti untuk memberikan saingan sengit terhadap pasukan lawan yang juga merupakan juara 33 kali Piala Malaysia.

“Saya tak menafikan kita bertarung dengan pasukan gergasi yang sudah menjuarai 33 kali Piala Malaysia, jika diimbas kembali dalam Liga Super, pemain mempamerkan mutu terbaik tetapi dengan jurulatih baru Selangor kita tahu taktikal akan berlainan.

“Jadi, sebab itu kita telah mempersiapkan pasukan secara rapi kerana ini juga adalah perlawanan kalah mati dan hanya keputusan menang yang akan membawa pasukan ke pusingan seterusnya,” katanya ketika ditemui pada sesi latihan di Stadium Hang Jebat, semalam.

Mengulas lanjut, Zainal berkata pasukannya kini telah bersedia dengan senjata yang lebih ampuh untuk membolehkan skuad Hang Tuah melepasi pusingan pertama dengan kejayaan.

Justeru, beliau mengharapkan pemain menunjukkan mutu permainan dan disiplin tinggi sepanjang perlawanan bagi merealisasikan impian pasukan mara lebih jauh dalam kempen kali ini.

“Bagi saya sesiapa yang menyarung jersi Selangor akan ada kelebihan kerana bermain dengan pasukan gergasi tetapi saya beritahu pemain (Melaka United) bahawa mereka kena berikan persembahan yang baik untuk memenangi perlawanan itu nanti,” katanya lagi.

Terdahulu, skuad yang terkenal dengan gelaran Gergasi Merah itu menang 7-0 ke atas PDRM FA dan 6-1 ke atas Felda United FC untuk membolehkan mereka naik ke tangga kelima Liga Super.


Sungai Rambai dibangunkan sebagai destinasi agro pelancongan

SUNGAI RAMBAI 17 April – Sungai Rambai akan diangkat sebagai destinasi agro pelancongan, kata Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh.

Dr. Muhamad Akmal berkata, Sungai Rambai memiliki potensi besar dalam menjana pendapatan khusus membabitkan agro pelancongan berikutan memiliki kawasan sawah padi yang boleh dibangunkan meskipun tidak seluas Negeri Kedah.

“Sebagai negeri pelancongan, kita tidak boleh berdasarkan industri itu semata-mata, jadi ‘moving forward’ (bergerak ke hadapan), sudah tentu kita hendak fokus kepada agro pelancongan.

“Melaka ada kawasan sawah tapi tidak besar. Maka kita perlu memanfaatkan kawasan kecil untuk mendapatkan hasil jauh lebih lumayan daripada apa yang sepatutnya.

“Sebab itu kalau kita tengok di Sungai Rambai, kita ada sawah padi dan kawasan tanah-tanah yang boleh dibangunkan. Sungai Rambai perlu dikekalkan sebagai kawasan perkampungan yang indah sebab itu kita memilih sebagai (kawasan) agro pelancongan, satu industri yang akan diusahakan,” katanya.

Beliau berkata demikian ketika ditemui pada Majlis Penutup Festival Kuih Tradisional dan Pelita Raya Aidilfitri Melaka yang disempurnakan Ketua Menteri, Datuk Seri Ab Rauf Yusoh di perkarangan R&R Sungai Rambai arah selatan, di sini, semalam.

Hadir sama, Ahli Dewan Undangan Negeri (Adun) Sungai Rambai yang juga Timbalan Exco Kesihatan, Sumber Manusia dan Perpaduan negeri, Siti Faizah Abd Azis.

Mengulas lanjut, Dr. Muhamad Akmal berkata perbincangan sudah dilakukan bersama Pengarah Tourism Melaka selain perkara itu akan dibawa ke Majlis Mesyuarat Kerajaan Negeri (MMKN).


Ahli perniagaan mengaku tidak bersalah pecah amanah RM145,680

KUALA LUMPUR 11 Mac. – Seorang ahli perniagaan dihadapkan ke Mahkamah Sesyen di sini, hari ini atas pertuduhan melakukan pecah amanah wang berjumlah RM145,680 dua tahun lalu.

Lelaki itu didakwa melakukan pecah amanah jenayah ke atas wang berjumlah RM145,680 yang telah diamanahkan kepadanya di Bangunan Parlimen, Jalan Parlimen, Sentul antara 7 Jun sehingga 1 Disember 2019, mengikut Seksyen 406 Kanun Keseksaan yang membawa hukuman penjara maksimum 10 tahun dan dengan sebat dan boleh dikenakan denda, jika sabit kesalahan.

Terdahulu, Timbalan Pendakwa Raya Nurul Khairiyah Shamsudin tidak menawarkan jaminan kerana kesalahan itu tidak boleh dijamin, namun peguam R. Sivaraj yang mewakili tertuduh memohon jaminan ditetapkan pada RM5,000 kerana anak guamnya masih bujang dan perlu menjaga ibu bapanya yang sakit.

Mahkamah membenarkan tertuduh diikat jamin RM10,000 dengan seorang penjamin dengan syarat tambahan, perlu melapor diri di balai polis berdekatan pada 2 haribulan setiap bulan dan menetapkan 15 April ini untuk sebutan semula kes bagi serahan dokumen.


Kerajaan pasang PoP fiber optik di 700 sekolah di Sabah

SANDAKAN, 26 Mac – Kerajaan sedang memasang hab rangkaian gentian optik titik kehadiran atau Point of Presence (PoP) di 700 sekolah luar bandar di Sabah bagi memberi jaminan kestabilan perkhidmatan internet jalur lebar kepada penduduk di negeri ini.

Menteri Komunikasi dan Multimedia Tan Sri Annuar Musa berkata projek PoP fasa satu itu berupaya memastikan lebih banyak kawasan yang sebelum ini tidak memiliki capaian internet stabil menerima internet berkualiti tinggi.

“Sabah kita mendapati banyak lagi sekolah di luar bandar yang tidak ada gentian optik. Walaupun kita beri perkhidmatan internet dengan menggunakan wayarles atau satelit namun perkhidmatan begitu didapati tidak stabil dan tidak cukup kuat.

“Buktinya kita lihat dan baca berita ada orang di kawasan mereka tidak dapat line (talian) dan terpaksa panjat pokok, bukit dapat internet dan jawapan kepada permasalahan ini adalah kalau sekolah atau kawasan itu dapat dibekalkan dengan gentian optik maka perkhidmatan jalur lebar yang lebih stabil dapat diberikan,” katanya.

Annuar berkata untuk Sabah, kerajaan perlu mengeluarkan belanja besar menerusi projek PoP berganding dengan program di bawah Jalinan Digital Negara (JENDELA) supaya dalam tempoh dua tahun negeri itu menerima internet berkualiti tinggi 4G dan sebagai persediaan awal untuk rangkaian 5G.

“Sabah, Sarawak perlu dimajukan, apabila cakap 4G, wilayah ini mesti menerima pemodenan kerana kedua-duanya adalah lubuk emas bagi negara, kebanyakan hasil daripada Sabah, Sarawak dan tiada di negeri lain.

“Bajet perlu besar untuk Sabah, Sarawak sebab kedua-dua kawasan luas, kalau bagi RM1 untuk Kelantan tidak boleh RM1 juga untuk Sabah,” katanya lagi.

Sementara itu, beliau berkata kerajaan juga membuka tender baharu membabitkan hampir 3,000 pemasangan PoP melibatkan lokasi terpilih termasuk sekolah dan kawasan industri yang menelan belanja RM4 bilion di seluruh negara.


Orang berbudi, kita berbahasa

MAT tumpang bangga dan puji sikap jaguh angkat berat Filipina, Hidilyn Diaz
yang menang pingat emas kategori 55 kilogram di Olimpik Tokyo 2020 tempoh
hari.

Sejurus dikalungkan pingat itu dia tidak lupa ucap terima kasih kepada rakyat yang bantu selama di Malaysia bermula Januari tahun lalu khasnya keluarga angkatnya di Jasin.

Bermacam cabaran dia kena lalui dan terpaksa bertukar venue latihan. Akhirnya dia pilih berlatih di sebuah kampung di Kesang, Jasin atas pelawaan kenalannya, Ahmad Janius Abdullah yang kemudian menjadi jurulatih dan bapa angkatnya.

Mat kagum, dalam serba kekurangan, Hidilyn buktikan iltizam dan fokus kunci kejayaannya, malah dia juga tidak lokek menurunkan ilmu kepada bakat muda tempatan.


Produk UTeM menyerlah di MTE 2023

AYER KEROH 12 April – Produk inovasi Universiti Teknikal Malaysia Melaka (UTeM) terus diiktiraf dan menyerlah apabila meraih satu Anugerah Inovasi Cemerlang, dua Anugerah Khas dan 10 pingat pada Malaysia Technology Expo (MTE) 2023, berlangsung baru-baru ini.

Naib Canselor UTeM, Prof. Ts. Dr. Massila Kamalrudin berkata, universiti itu UTeM menjulang kemenangan tujuh pingat emas, perak (2) dan gangsa (1) pada MTE 2023 yang lalu.

“Produk inovasi ‘Toyyib Value Chain Gateaway’ diketuai Prof. Madya Ts. Dr. Mohammed Hariri Bakri memenangi Anugerah Khas (State Social Protection Fund, Ministry of Labour and Social Protection of Population, Republic of Azerbaijan).

“Sementara itu produk inovasi dikenali PROTECT diketuai Prof. Madya Ir. Ts. Dr. Mohd Yuhazri Yaakob pula telah berjaya memenangi Anugerah Khas (MTUN TVET International Award), ketiga-tiga produk inovasi tersebut turut merangkul pingat emas,” katanya menerusi satu kenyataan.

Empat lagi pingat emas disumbangkan produk inovasi Green Concrete (Grec’ko) diketuai Prof. Madya Dr. Jariah Mohamad Juoidan dan Solar Powered Automated Fertigation System (i-SIRAM) diketuai Kamilah Jaffar.

Bersama produk inovasi ‘Used Cooking Oil Methyl Ester as Low Viscosity Dielectric Liquid for Oil-Immersed Transformers’ diketuai Dr. Sharin Ab Ghani dan ‘Oleophilic Polymer Waste-Oil Solidifier’ (OPWOS) diketuai Ts. Dr. Nurul Hanim Razak.

Dua pingat perak pula disumbangkan menerusi produk inovasi ‘BiGREEN Diesel’ dan ‘Passive Cooling of Photovoltaic Solar Panel Using Aluminium Heat Sink’ manakala pingat gangsa pula diraih menerusi produk inovasi Vowel Recognition System (VoRecS).


Johor benarkan pelaksanaan ibadah korban

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata aktiviti itu boleh dilakukan di rumah penyembelihan yang berdaftar dengan Jabatan Perkhidmatan Veterinar (JPV) daerah masing-masing.

“Kita turut membenarkan ia dilakukan di kawasan masjid dan surau serta kawasan yang mempunyai ruang penyembelihan khusus lengkap dengan kebenaran Pejabat Kadi Daerah dan JPV.

“Bagaimanapun, sekiranya tiada ruang kelengkapan tersebut, maka hanya aktiviti memotong daging, membungkus dan edaran sahaja yang dibenarkan,” katanya dalam kenyataan hari ini.

Dalam pada itu, Mohd Fared berkata semua jemaah masjid dan surau di negeri ini dibenarkan merapatkan saf solat berjemaah, berkuat kuasa hari ini.

Menurutnya aktiviti pengimarahan masjid dan surau termasuk kelas pengajian takmir, kuliah subuh, kuliah dhuha dan majlis zikir adalah dibenarkan namun bersalaman antara jemaah tidak digalakkan.

“Selain itu, tiada pemeriksaan suhu badan dan had umur (ditetapkan) dengan segala aktiviti memasak dan jamuan dalam kawasan masjid dan surau serta bermalam adalah dibenarkan kecuali tidak digalakkan bagi mereka yang bergejala.


SSM cadang RUU Syarikat dipinda, bantu syarikat secara menyeluruh

KUALA LUMPUR, 25 Jun — Suruhanjaya Syarikat Malaysia (SSM) mencadangkan Rang Undang-Undang (RUU) Syarikat dipinda, bagi memperkenalkan peruntukan baharu untuk membantu syarikat yang mengalami masalah kewangan secara menyeluruh dan bukan hanya ketika berlaku pandemik.

Pengerusi SSM Datuk Seri Hasnol Zam Zam Ahmad berkata, beberapa inisiatif yang diperkenalkan agensi itu sebelum ini dalam membantu mengurangkan beban syarikat yang terkesan akibat COVID-19 adalah bersifat sementara, dan bukan mekanisme perlindungan jangka masa panjang.

“Berdasarkan pengalaman semasa berlaku situasi seperti Perintah Kawalan Pergerakan (PKP) dan COVID-19 yang berpanjangan, ada kekangan yang menjejaskan ekonomi, menyebabkan terdapat kesan-kesan tertentu yang terpaksa dialami syarikat.

“Peruntukan yang sedia ada dalam akta, mungkin tidak menyediakan satu perlindungan yang berkesan kepada komuniti perniagaan, dan perubahan akta sedia ada perlu untuk memberikan satu mekanisme (perlindungan) yang lebih berpanjangan serta berkesan, pada masa depan.

“Jadi, saya berharap cadangan pindaan RUU ini dapat dipertimbangkan sewajarnya,” katanya dalam sidang media di Menara SSM, hari ini yang turut dihadiri oleh Ketua Pegawai Eksekutif SSM Nor Azimah Abd Aziz.

Mengulas tentang jumlah syarikat yang mungkin sudah gulung tikar kesan daripada pandemik COVID-19, Hasnol Zam Zam berkata, maklumat berkenaan hanya akan diketahui seawal suku pertama tahun depan.

“Sekarang kita masih ada tempoh lanjutan moratorium dan syarikat serta perniagaan akan memanfaatkan tempoh lanjutan ini, untuk menstruktur semula perniagaan mereka. Jadi, data yang tepat hanya dapat dikeluarkan selepas tamat tempoh lanjutan yang diberikan.


Dakwaan hina Agong: Pengerusi Pro-Keadilan Sarawak direman dua hari

KUALA LUMPUR 30 Mei – Pengerusi Pro-Keadilan Sarawak Iswardy Morni direman dua hari bermula hari ini, bagi membantu siasatan berhubung kenyataannya di laman Youtube yang didakwa berbaur hasutan serta menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pemangku Pengarah Jabatan Siasatan Jenayah (JSJ) Bukit Aman Datuk Dev Kumar yang mengesahkan perkara berkenaan berkata, lelaki berusia 45 tahun itu ditahan di rumahnya di Kajang pada 11 malam semalam, susulan laporan polis yang diterima.

Katanya kes berkenaan disiasat mengikut Seksyen 4(1) Akta Hasutan 1948, Seksyen 504 Kanun Keseksaan dan Seksyen 233 Akta Komunikasi dan Multimedia 1998.

Sementara itu, Pengarah Komunikasi Keadilan Fahmi Fadzil dalam kenyataan hari ini berkata, Iswardy hanya seorang anggota biasa parti yang tidak memegang sebarang jawatan dalam hiraki kepimpinan parti tersebut.

Menurutnya kenyataan yang dibuat tidak mewakili parti bekenaan, malah video yang disiarkan sebelum ini juga pernah dibangkit dan dibincang dalam Biro Politik parti itu, selain amaran keras telah diberikan jika mengulangi perkara sama.

“Namun, oleh kerana isu video Iswardy kini telah menjadi kes siasatan Polis Diraja Malaysia, Keadilan akan menunggu hasil siasatan tersebut sebelum mengambil tindakan lanjut terhadap beliau,” demikian menurut kenyataan itu.


COVID: Kes baharu cecah 21,000 – KP Kesihatan

KUALA LUMPUR 12 Ogos – Malaysia hari ini merekodkan 21,668 kes baharu COVID-19 iaitu angka harian tertinggi sejak pandemik tersebut melanda negara tahun lepas, kata Ketua Pengarah Kesihatan Tan Sri Dr Noor Hisham Abdullah.

Menerusi perkongsian data terkini jangkitan COVID-19 di laman Twitternya, Dr Noor Hisham berkata, perkembangan baharu itu menjadikan jumlah kumulatif kes di negara ini meningkat kepada 1,342,215.

Beliau berkata, Selangor terus menjadi negeri yang memiliki kes tertinggi iaitu 6,278 diikuti Kuala Lumpur (2,436), Kedah (2,143), Sabah (2,052) dan Johor (1,706).

Katanya sebanyak 1,229 kes direkodkan di Pulau Pinang, Sarawak (1,216), Kelantan (972), Perak (930), Negeri Sembilan (899), Pahang (629), Terengganu (594), Melaka (494), Putrajaya (56), Perlis (23) dan Labuan (11).


49 kes baharu varian Omicron dikesan di Malaysia

PUTRAJAYA, 25 Dis – Sebanyak 49 kes baharu jangkitan COVID-19 varian Omicron dikesan di Malaysia, menjadikan kumulatif kes varian berkenaan kini 62 kes.

Menteri Kesihatan Khairy Jamaluddin memaklumkan ia termasuk satu kes COVID-19 varian Omicron yang berkemungkinan jangkitan tempatan dilaporkan di Sarawak, semalam (24 Dis).

Beliau menjelaskan Institut Penyelidikan Perubatan (IMR) menjalankan ujian PCR Genotyping Assay ke atas 145 sampel kes positif COVID-19 dalam kalangan pengembara dari 15 hingga 21 Dis sebelum 60 sampel menunjukkan berkemungkinan (presumptive) varian Omicron.

“Pada 24 Dis, 45 daripada 60 sampel presumptive ini disahkan varian Omicron melalui jujukan genom yang dijalankan oleh IMR,” katanya pada sidang media di sini, hari ini.

Mengulas mengenai kes kemungkinan jangkitan tempatan, Khairy berkata ia membabitkan seorang lelaki warga China berusia 38 tahun yang bekerja di sebuah syarikat kejuruteraan di Sarawak selama tiga tahun.

Katanya lelaki tersebut menjalani ujian COVID-19 pada 18 Dis kerana mengalami demam dan batuk selama enam hari sebelum keputusan sampel didapati positif COVID-19 dan kes dimasukkan ke Pusat Kuarantin dan Rawatan COVID-19 (PKRC) di bawah Hospital Umum Sarawak pada 20 Dis.

Beliau berkata sampel kes dihantar ke IHCM, UNIMAS untuk ujian jujukan genom dan disahkan positif untuk varian Omicron pada 23 Dis.

“Kes tidak mempunyai sejarah perjalanan ke luar negara dalam tempoh tiga tahun ini. Punca jangkitan masih belum dapat dikenal pasti dan siasatan masih diteruskan Pejabat Kesihatan Bahagian Kuching,” katanya sambil menambah lelaki berkenaan telah lengkap vaksinasi dan berada dalam keadaan stabil.

Khairy berkata dua kontak dikenal pasti iaitu seorang pemandu kenderaan dan seorang lagi kontak sosial dengan kedua-dua mereka diberi arahan kuarantin di stesen kuarantin untuk tempoh 14 hari dan keputusan ujian sampel pertama bagi kedua-dua mereka adalah negatif COVID-19.

Khairy berkata berikutan risiko penularan varian Omicron di seluruh dunia serta pengesanan kes COVID-19 varian Omicron di Malaysia, KKM bersama lain-lain agensi telah mengambil tindakan memperkukuh kawalan di pintu masuk antarabangsa serta saringan ke atas golongan berisiko tinggi.

Katanya mulai 22 Dis, kerajaan Sarawak juga mewajibkan semua pengembara dari luar negara dikuarantin di Pintu Masuk Antarabangsa yang pertama di Malaysia sebelum dibenarkan memasuki Sarawak atau meneruskan perjalanan ke destinasi seterusnya, serta wajib memiliki keputusan RTPCR yang negatif sebelum diberi pelepasan kuarantin.

Sementara itu, dalam kemeriahan sambutan Krismas dan Tahun Baharu, Khairy mengingatkan orang ramai mematuhi prosedur operasi standard (SOP) ditetapkan serta melakukan ujian pengesanan COVID-19 kendiri menggunakan RTK Ag sebelum menziarahi sanak saudara, jiran tetangga mahupun rakan taulan. – BERNAMA


Kerajaan negeri sedia bantu pelabur berdepan masalah

TABOH NANING 30 Mac – Kerajaan negeri sedia membantu pelabur di negeri ini sekiranya mereka berdepan sebarang masalah termasuk berkaitan tenaga kerja.

Ketua Menteri, Datuk Seri Utama Sulaiman Md Ali berkata, kesediaan itu bertujuan memastikan semua pelabur kekal dan meneruskan operasi mereka di Melaka.

Beliau berkata demikian ketika ditemui pemberita selepas menyempurnakan Majlis Pencapaian Satu Juta Pengeluaran Kenderaan Honda Malaysia di kilang pemasangan syarikat itu di Kawasan Perindustrian Hicom, Pegoh, hari ini.

Hadir sama Speaker Dewan Undangan Negeri (DUN), Datuk Wira Ibrahim Durum; Setiausaha Kerajaan Negeri, Datuk Zaidi Johari dan EXCO Kanan Perindustrian, Pelaburan dan Pembangunan Usahawan negeri, Datuk Seri Ab Rauf Yusoh serta Pengarah Urusan merangkap Ketua Pegawai Eksekutif Honda Malaysia Sdn Bhd, Madoka Chujo.


Pemandu Ford Ranger langgar konvoi kereta mewah ditahan

Ketua Polis Daerah Kulai Supt Tok Beng Yeow berkata ahli perniagaan wanita berusia 28 tahun berasal dari Yong Peng itu ditahan di perkarangan Ibu Pejabat Polis Daerah (IPD) Kulai kira-kira 1 pagi.

“Wanita itu direman selama tiga hari mulai hari ini dan kes disiasat di bawah Seksyen 42(1) Akta Pengangkutan Jalan 1987 yang memperuntukkan hukuman penjara maksimum lima tahun dan denda maksimum RM15,000,” katanya dalam kenyataan hari ini.

Semalam, Tok berkata pihaknya menjalankan siasatan susulan video tular memaparkan kumpulan konvoi kereta mewah yang berhenti di lokasi berkenaan sehingga menghalang lalu lintas, tiga hari lepas.

Beliau berkata siasatan awal mendapati kejadian berpunca daripada sebuah pacuan empat roda Ford Ranger yang cuba memotong konvoi kumpulan kereta mewah secara berbahaya sebelum melanggar satu daripada kereta itu ketika memasuki lorong kiri.

Video berdurasi 45 saat yang tular di media sosial menunjukkan kumpulan kereta mewah terbabit telah bertindak memberhentikan kenderaan mereka, dipercayai selepas pelanggaran itu, di tengah-tengah lebuh raya berikutan rasa tidak berpuas hati dan menyebabkan berlaku perselisihan faham antara mereka di lokasi kejadian. – BERNAMA


Pencarian ‘harta karun’ Pulau Nangka tamat hujung bulan ini

BANDAR HILIR 7 Oktober – Harta karun yang didakwa milik Sultan Mahmud Syah di Pulau Nangka, masih dalam operasi pencarian oleh syarikat dilantik dan dijangka tamat pada hujung bulan ini.

Pengerusi Lembaga Pengarah Perbadanan Muzium Melaka (Perzim) Datuk Akramuddin Ab Aziz berkata, operasi itu masih dijalankan dan pihaknya sehingga kini masih belum mendapat pengesahan daripada hasil pencarian harta karun itu.

“Insya-Allah sekiranya ada rezeki akan menjadi kenyataan tetapi saya minta tidak diletakkan harapan sepenuhnya kerana kita sendiri tidak tahu sama ada benda (harta karun) itu betul atau tidak.

“Sekarang ini kita bagi tempoh kepada syarikat yang berkenaan sehingga 30 Oktober ini. Mengikut analisa yang dilakukan memang ada barang (harta karun) di Pulang Nangka malah difahamkan ia dalam bentuk jongkong dan dimaklumkan ‘black gold’,” katanya.

Beliau berkata demikian pada sidang media selepas Majlis Menandatangani Kolaborasi Strategik Antara Perzim Dan Universiti Teknologi Malaysia (UTM), yang turut dihadiri Pengurus Besar Perzim Dr Mohd Nasruddin Rahman dan Pengarah Program Seni Bina, Fakulti Alam Bina dan Ukur, Universiti Teknologi Malaysia Profesor Madya Dr Alice Sabrina Ismail, hari ini.

Menurut Akramuddin, apa yang dihebohkan sebelum ini mengatakan terdapat syiling emas di Pulau Nangka adalah tidak benar berdasarkan analisa yang dijalankan.

Sementara itu, Mohd Nasruddin berkata, beberapa kaedah kajian digunakan dalam misi pencarian harta karun itu dan tidak hanya tertumpu secara saintifik sahaja.

“Kita gunakan beberapa kaedah kajian termasuk secara saintifik dan metafizik, kita gunakan dua-dua cara ini untuk lihat keberadaan harta karun ini.

“Harta itu difahamkan dalam bentuk jongkong itu yang digambarkan kepada kita dan sekiranya berjaya dibawa keluar ia akan diserahkan kepada Kerajaan Negeri,” katanya.


Lebuh Raya Pan Borneo Fasa 2 dijangka siap 2028

KUALA LUMPUR, 7 Mac – Pembinaan Projek Lebuh Raya Pan Borneo (LPB) Fasa 2 (Sarawak) dari Limbang ke Lawas akan bermula semula tahun ini dan dijangka siap pada 2028, kata Timbalan Menteri Kerja Raya Datuk Arthur Joseph Kurup.

“Projek ini telah mendapat kelulusan secara prinsip pada mesyuarat Kabinet 4 Mac lepas,” katanya pada sesi soal jawab persidangan Dewan Rakyat di sini, hari ini.

Beliau berkata demikian sebagai menjawab soalan Ahmad Johnie Zawawi mengenai status terkini Fasa 2 Projek Pan Borneo Sarawak yang dibatalkan kerajaan Pakatan Harapan sebelum ini, dan perkembangan terkini susulan pengumuman Perdana Menteri Datuk Seri Ismail Sabri Yaakob pada Februari lepas bahawa kerajaan akan mencari jalan untuk meneruskan pembinaan projek tersebut.

Semasa lawatan Perdana Menteri ke Brunei pada 14 dan 15 Feb lepas, kerajaan bersetuju untuk meluluskan beberapa projek berimpak tinggi termasuk pelaksanaan jajaran Trans Borneo merangkumi jajaran Fasa 2 LPB Sarawak dan Fasa 2 jajaran Sarawak-Sabah Link Road (SSLR) yang merupakan kesinambungan Fasa 1.

Beliau berkata terdapat beberapa pakej dalam projek itu akan mengalami sedikit kelewatan ekoran pandemik COVID-19 dan anggaran tarikh siap dijangka melangkaui suku pertama 2023.

“Namun, pihak kementerian dan JKR Sarawak akan sentiasa memantau dan melaksanakan pelbagai pelan mitigasi termasuk penyelarasan semula jadual pembinaan dan lanjutan masa, bagi memastikan kelancaran beberapa pakej dalam projek ini supaya tarikh penyiapan tidak terlalu jauh daripada tarikh asal,” katanya.

Beliau berkata kementerian turut mengambil langkah proaktif memantau prestasi kemajuan secara berterusan melalui lawatan berkala dan sesi libat urus bersama kontraktor serta perunding terlibat.

Ini adalah untuk mengenal pasti keberkesanan tindakan mitigasi dan penambahbaikan yang boleh diambil bagi memastikan kelancaran pelaksanaan Projek LPB Sarawak, katanya. – BERNAMA


Siti Bainun pegang dagu, paksa Bella makan nasi goreng ada banyak cili – Saksi

KUALA LUMPUR, 13 Jun – Seorang saksi memberitahu Mahkamah Sesyen di sini bahawa beliau nampak pengasas Rumah Bonda Siti Bainun Ahd Razali, memegang dagu Bella dan memaksa remaja perempuan sindrom Down itu makan nasi goreng bercampur cili yang banyak.

Pegawai Penyelidik Undang-Undang di sebuah firma guaman Suhana Zam, 40, berkata ketika kejadian, beliau duduk di meja makan di sebuah kondominium di Wangsa Maju milik Siti Bainun pada Mei 2021.

“Bella sedang berdiri depan peti ais manakala Bainun berdiri depan Bella, dan depan mereka ada bangku kayu. Saya nampak Bainun letak satu pinggan nasi goreng dan sejumlah cili yang telah dipotong yang mana pada saya nisbah cili itu banyak berbanding nasi.

“Dia (Siti Bainun) gaul-gaul nasi goreng itu, dia pegang dagu Bella dan suapkan Bella dengan nasi goreng berserta cili. Bella elak tak nak makan tetapi dia paksa Bella makan.

“…saya terkejut kenapa buat Bella macam itu, saya tak cakap apa-apa sebab pada waktu itu saya tak nak confront (bersemuka) dengan Bainun sebab saya bimbang kalau confront, saya tidak pasti reaksi dia,” kata Suhana semasa pemeriksaan utama oleh Timbalan Pendakwa Raya Nor Azizah Mohamad pada perbicaraan kes Siti Bainun.

Pada prosiding sebelum ini, penghuni Rumah Bonda Yasmin Nahar Mahmood, 18, memberitahu mahkamah bahawa Bella telah diberi makan seperiuk nasi dicurah dengan cuka, kunyit, garam, kicap, cili dan kepingan cili serta ayam goreng busuk, ketika bulan puasa oleh Siti Bainun.

Sementara itu, Suhana berkata beliau melihat kesan lebam sebesar tapak tangan di bahagian kanan muka Bella, ketika pergi ke rumah Siti Bainun pada 13 Jun 2021.

“Saya ke rumah Bainun sebab Bainun ajak makan ‘King Crab’ masak ‘Shell Out’. Semasa sampai di rumah itu pada 5 petang, saya nampak rambut Bella dipotong pendek ‘tobek’, pakai baju lengan panjang, muka Bella ketakutan dan terdapat kesan lebam sebesar tapak tangan di bahagian muka sebelah kanan, itulah keadaan Bella paling teruk yang saya pernah lihat,” kata saksi itu.

Saksi pendakwaan kelapan itu berkata sepanjang berada di rumah berkenaan, beliau melihat waktu makan Bella tidak teratur dan selama remaja itu diminta berdiri berjam-jam oleh Siti Bainun, dia tidak nampak sesiapa memberi makanan dan minuman kepada remaja itu.

Kepada soalan Nor Azizah, bagaimana keadaan Bella semasa remaja itu tidak diberi makanan dan minuman selama berjam-jam, Suhana berkata remaja itu berdiri sahaja dan tidak boleh bercakap.

“Siti Bainun cakap tak boleh bagi Bella minum nanti dia kencing. Saya rasa nak bagi dia (Bella) makan dan minum, tapi saya tidak pasti tindakan saya itu menimbulkan kemarahan kepada Siti Bainun atau tidak, kalau saya beri (makan dan minum) saya takut tidak ikut peraturan dalam rumah itu, saya tak nak memandai-mandai kerana itu rumah dia (Siti Bainun),” kata Suhana.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


Yayasan Angkasawan Negara sasar 300 pelajar B40 jadi doktor perubatan

BUKIT BARU 29 November – Yayasan Angkasawan Negara (YAN) menyasarkan seramai 300 pelajar B40 untuk menyertai program ‘1 Keluarga 1 Profesional’ sebagai usaha untuk melahirkan pelapis dalam pelbagai bidang melibatkan perubatan.

Presiden YAN, Datuk Dr Sheikh Muzaphar Shukor berkata, usaha itu akan melibatkan kerjasama dari Majlis Amanah Rakyat (MARA) dan Kolej Universiti Manipal Malaysia (MUCM).

Katanya, program itu bertujuan untuk melahirkan lebih ramai pelajar dalam kalangan asnaf dan kurang berkemampuan, namun layak dari segi akademik untuk menjadi doktor pakar pada masa akan datang.

“Kita akan masuk ke perkampungan Orang Asli, selain mana-mana kawasan pedalaman menerusi data-data daripada Kerajaan Negeri dari seluruh negara, selain bekerjasama dengan Pusat Zakat untuk mencari anak-anak asnaf yang layak untuk diberi tajaan menjadi pelajar perubatan.

“Hal ini kerana, untuk menjadi doktor perubatan setiap tahun ada kuota yang perlu diikut, kerana yuran seorang pelajar perubatan kosnya sangat tinggi, jadi kita di YAN akan mencari pelajar yang benar-benar layak,” katanya.

Dalam pada itu, Timbalan Presiden YAN, Datuk Shahrul Nizam Yunos berkata program yang ditawarkan itu membantu para pelajar bukan sahaja dari yuran pengajian tetapi turut menaja kos sara hidup.

“Program gabungan ini memberi keistimewaan kepada golongan bumiputera yang berada dalam golongan B40 untuk mencapai hasrat 1 keluarga 1 profesional khusus dalam bidang perubatan,” katanya.


Agong lawat Pusat Ramalan dan Amaran Banjir Negara

Sembah taklimat secara tertutup atas titah Seri Paduka itu bagi mengetahui kesiapsiagaan agensi terlibat untuk menghadapi Monsun Timur Laut 2022/2023 yang dijangka bermula pertengahan November depan dan berakhir pada Mac 2023.

Keberangkatan tiba Seri Paduka pada 10.25 pagi disambut Menteri Alam Sekitar dan Air Datuk Seri Tuan Ibrahim Tuan Man, Menteri Kesihatan Khairy Jamaluddin dan Ketua Setiausaha Negara Tan Sri Mohd Zuki Ali.

Turut hadir Ketua Setiausaha Kementerian Alam Sekitar dan Air Datuk Seri Dr Zaini Ujang, Ketua Pengarah JPS Datuk Dr Md Nasir Md Noh dan Ketua Pengarah Jabatan Meteorologi Malaysia (MetMalaysia) Muhammad Helmi Abdullah.

Sembah taklimat itu dijadualkan bermula dengan keadaan cuaca dan persiapan banjir daripada JPS serta MetMalaysia seterusnya berhubung situasi terkini COVID-19 dan kesediaan Kementerian Kesihatan menghadapi banjir oleh Khairy.


Melaka jadi rebutan di Indonesia

PEKANBARU 10 Jun – Melaka terbukti menjadi pilihan pelabur Indonesia apabila kerajaan negeri menerima pelawaan daripada beberapa pemerintah bagi penganjuran misi pelaburan di wilayah pentadbiran mereka.

EXCO Pelancongan, Warisan dan Kebudayaan negeri Datuk Muhammad Jailani Khamis berkata, beliau menerima panggilan daripada pemerintah daerah atau provinsi yang menyatakan minat untuk bekerjasama dengan Melaka bagi meneroka lebih banyak peluang pelaburan dan kerjasama baharu.

Katanya, maklum balas amat positif itu membuktikan Misi Galakan Pelancongan Negeri Melaka Ke Dumai dan Pekanbaru diketuai Ketua Menteri Datuk Seri Utama Sulaiman Md Ali sebagai amat berjaya.

“Mereka berminat terhadap tiga perkara iaitu pelancongan kesihatan, pelancongan keluarga dan juga pelancongan agama, iaitu melaka sebagai negeri transit bagi jemaah umrah dari Indonesia ke Arab Saudi menerusi Lapangan Terbang Antarabangsa Kuala Lumpur,” katanya.

Malah katanya hasil hubungan dua hala yang semakin akrab itu delegasi Melaka menerima jemputan untuk menghadiri sabutan perayaan ulang tahun Pekanbaru ke-238 pada 23 Jun ini.

“Pihak pengurusan pelabuhan Indonesia atau PELINDO ketika perjumpaan bersama Ketua Menteri menawarkan kepada Melaka untuk membangunkan tanah seluas sekitar lima hektar milik mereka.

“Bagi saya ini satu peluang keemasan kerana pelabuhan Indonesia adalah yang terbesar di rantau ASEAN ini. Pelabur atau pihak mempunyai kemampuan perlu memanfaatkan perkara ini bukan saja dalam sektor pelancongan sebaliknya perladangan membabitkan komoditi kelapa sawit,” katanya.

Mengulas lanjut Muhammad Jailani berkata, seramai 600,000 atau 10 peratus daripada penduduk Riau disasarkan akan memasuki Melaka menggunakan laluan laut tahun ini.

“Mengikut statistik rasmi Provinsi Riau ada 6.5 juta penduduk, tidak rasmi pula 9 juta dan untuk mencapai sasaran 10 peratus itu kita perlu bekerja keras kerana cuma ada baki 6 bulan sahaja lagi.


Malaysia remains competitive amid Covid-19 pandemic – MIDA

KUALA LUMPUR June 17 – Malaysia remains competitive amid the Covid-19 pandemic and is moving ahead as one of the top global manufacturing nations through the adoption of Industry 4.0 technologies, said the Malaysian Investment Development Authority (MIDA).

Its chief executive officer Datuk Azman Mahmud said the country’s diversified economic structure and continuous support from the government in balancing public health and the livelihood of the people, underpinned the growth momentum of Malaysia’s industrial capacity.

“To sustain our competitive advantages, the need to transform the Malaysian economy via digital empowerment is no longer an option. Digitalisation is crucial to future-proof our businesses,” he said during a webinar hosted by SEMI Southeast Asia, recently.

Towards this goal, MIDA has taken a proactive step to embrace an innovative initiative by introducing Malaysia’s Lighthouse Project, a concept of modelling companies that have embraced digital manufacturing and globalisation 4.0 in their business model and their entire supply chain.

Companies said Azman, should tap on Malaysia’s strong fundamentals which includes the electrical and electronics (E&E) infrastructure and business ecosystem developed over the last 50 years

The E&E landscape in Malaysia would be supported by the immense opportunities offered by the industry, especially with the rise in remote working, virtual learning and e-commerce, according to her.

“We foresee the E&E landscape in Malaysia stabilising in the coming months, on the back of demand for smart manufacturing capabilities, automation and technological innovations.

“Migrating SEMICON Southeast Asia 2020 to a virtual platform is part of our commitment to the health and safety of our members, exhibitors, guests and employees,” said Ng during the webinar.

She said the global semiconductor market has shown early signs of resilience to the economic turmoil caused by the COVID-19 pandemic.

Part of this strength said her, comes from the nature of the industry itself, which is present and plays a role in growing other vital sectors such as healthcare, automotive and retail.

Ng said, even during these unprecedented times, connecting industry players, especially small and medium enterprises (SMEs) remains important, as they focus on staying adaptive and creative to ride through the fluid landscape.

SEMI Southeast Asia will be organising a virtual SEMICON Southeast Asia 2020 which will run from July 20-23 this year at SEMICON West 2020 with industry leaders and subject matter experts discussing the latest trends, developments and innovations at the Southeast Asia Pavilion.

The online event will continue from August 10-21, 2020, with in-depth technical webinars focusing on trending topics such as sustainable manufacturing and advanced packaging.


Aidilfitri: Aliran trafik di beberapa lebuh raya sesak pagi ini

KUALA LUMPUR, 1 Mei – Aliran trafik di beberapa lebuh raya dan jalan utama menuju ke utara, selatan dan Pantai Timur semakin sesak pagi ini berikutan orang ramai pulang ke kampung untuk menyambut Aidilfitri.

Peningkatan aliran trafik hari ini sudah dijangka susulan pemberian tol percuma dan diskaun tol kepada Keluarga Malaysia bersempena sambutan Aidilfitri seperti diumumkan Perdana Menteri Datuk Seri Ismail Sabri Yaakob, Isnin lepas.

Jurucakap Lembaga Lebuhraya Malaysia (LLM) berkata trafik mulai perlahan dari arah selatan di Nilai Utara menuju ke kawasan Rehat dan Rawat (RnR) Seremban manakala kesesakan hampir tiga kilometer (km) berlaku di Senai Utara ke Kulai.

Sementara tinjauan di Twitter Lembaga Lebuhraya Malaysia setakat 9.30 pagi ini mendapati aliran trafik tinggi dan kesesakan berlaku sejauh 33km bermula dari Greenwood di Lebuhraya Duta-Ulu Klang (DUKE) dan Jalan Lingkaran Tengah 2 (MRR2) menuju ke Plaza Tol Gombak.

Sementara itu, di utara, Projek Lebuhraya Utara Selatan (PLUS) melaporkan aliran trafik turut perlahan sebelum masuk Plaza Tol Rawang Selatan, dari Sungai Buloh ke arah Sungai Buaya selain dari Ipoh Selatan ke Ipoh Utara dan dari Terowong Menora menuju Sungai Perak.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.- BERNAMA


202 mangsa terjejas, tiga daerah di Perak dilanda banjir

IPOH, 26 Mei – Sebanyak 202 mangsa banjir daripada 60 keluarga dipindahkan ke lapan pusat pemindahan sementara (PPS) berikutan banjir di daerah Muallim, Batang Padang dan Hilir Perak, setakat pagi ini.

Jurucakap Sekretariat Jawatankuasa Pengurusan Bencana Perak berkata di daerah Muallim, PPS dibuka adalah di Sekolah Agama Rakyat Kampung Rasau menempatkan 19 mangsa, Sekolah Jenis Kebangsaan Tamil (SJKT) Trolak Pekan (46) dan PPS Pejabat Kemas Tanjung Malim (empat).

“Selain itu, 36 mangsa juga ditempatkan di Sekolah Kebangsaan Kuala Slim, 38 mangsa di Dewan Sungkai Klah Baru dan 42 orang lagi di Dewan Semai Bakti Trolak Selatan,” katanya dalam kenyataan di sini hari ini.

Menurutnya, di daerah Batang Padang, sebanyak 17 warga emas yang diselamatkan dari pusat jagaan orang tua masih ditempatkan di PPS Sekolah Jenis Kebangsaan (SJKC) Choong Hua 1, Bidor.

Sementara itu, menurut jurucakap, air Sungai Bidor yang melimpah hingga Sungai Perak turut mengakibatkan banjir kilat melanda Hilir Perak kira-kira 3 pagi tadi.

Proses pemindahan sedang dijalankan ketika ini dan pelbagai agensi termasuk Angkatan Pertahanan Awam Malaysia, bomba serta polis sedang memantau lokasi terjejas banjir sementara cuaca di kebanyakan kawasan adalah baik.


Agong dibenar keluar IJN hari ini

KUALA LUMPUR, 28 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah dibenarkan keluar dari Wad Diraja Institut Jantung Negara (IJN) di sini, hari ini.

Datuk Pengelola Bijaya Diraja Datuk Indera Ahmad Fadil Shamsuddin ketika dihubungi Bernama mengesahkan, Seri Paduka dibenarkan keluar dari IJN pada 11.30 pagi ini setelah selesai menjalani pemeriksaan kesihatan dan rawatan susulan sejak Sabtu lepas.

Pada Ahad, Ahmad Fadil menerusi satu kenyataan memaklumkan pemeriksaan kesihatan dan rawatan susulan itu adalah berkaitan rawatan intervensi pada sendi-sendi lutut dan buku lali yang dijalani oleh Seri Paduka di IJN pada 24 Sept lepas.

Menurutnya intervensi itu dibuat setelah Imbasan Pengimejan Resonans Magnetik (MRI)  menunjukkan kecederaan pada sendi-sendi lutut dan buku lali Al-Sultan Abdullah ketika bersukan.

Sementara itu, Istana Negara menerusi laman Facebook rasmi memaklumkan, keberangkatan pulang Al-Sultan Abdullah dari IJN ke Istana Negara diiringi Raja Permaisuri Agong Tunku Hajah Azizah Aminah Maimunah Iskandariah.

“Seri Paduka menzahirkan rasa terharu dengan keprihatinan rakyat terhadap keafiatan Baginda dan menzahirkan ucapan terima kasih kepada seluruh rakyat yang telah mendoakan kesejahteraan Baginda,” menurut kenyataan itu.


Lima negeri diramal hujan sehingga Rabu – MetMalaysia

KUALA LUMPUR, 23 Januari – Jabatan Meteorologi Malaysia (MetMalaysia) hari ini mengeluarkan amaran hujan berterusan tahap waspada di beberapa kawasan di Terengganu, Pahang, Johor, Sarawak dan Sabah hingga Rabu ini.

Dalam kenyataan yang dikeluarkan pada 12.05 tengah malam tadi, MetMalaysia meramalkan hujan berterusan di Terengganu iaitu di Dungun dan Kemaman serta di Pahang melibatkan Kuantan, Pekan dan Rompin.

Hujan berterusan juga dijangka berlaku di beberapa kawasan di Sarawak iaitu di Kuching, Serian, Samarahan, Betong, Sarikei, Sibu, Mukah, Bintulu dan Miri (Subis, Beluru, Miri dan Marudi) serta di Sabah (Tambunan, Pantai Barat, Lahad Datu, Telupid, Kinabatangan, Beluran, Sandakan dan Kudat).


412 PPV ditambah di bawah PICKids – Dr Noor Azmi

KUALA LUMPUR, 3 Mac – Sebanyak 412 Pusat Pemberian Vaksin (PPV) ditambah di bawah Program Imunisasi COVID-19 Kebangsaan Kanak-Kanak (PICKids) untuk pelaksanaan program itu secara jumpa terus (walk-in).

Timbalan Menteri Kesihatan Datuk Dr Noor Azmi Ghazali dalam kenyataan di sini hari ini berkata kesemua PPV tambahan itu diwujudkan dengan mengambil peluang sempena cuti sekolah yang bermula sejak 26 Feb lepas.

“Semasa cuti sekolah ini, ibu bapa yang belum mempunyai janji temu vaksinasi untuk anak-anak berusia lima hingga bawah 12 tahun digalakkan membawa anak ke PPV berdekatan secara walk-in untuk menerima vaksinasi.

“Sekiranya kuota vaksinasi untuk kanak-kanak pada hari tersebut telah habis di PPV yang dihadiri, ibu bapa boleh memilih untuk datang semula ke PPV tersebut pada keesokan hari atau boleh mendaftarkan anak untuk dapatkan slot vaksinasi dalam aplikasi MySejahtera,” katanya.

Dr Noor Azmi berkata ibu bapa atau penjaga yang mendaftarkan anak untuk menerima vaksin pula akan menerima pautan tempahan janji temu dengan tarikh dan lokasi vaksinasi boleh dipilih mengikut kesesuaian waktu mereka.

Pelaksanaan PICKids secara jumpa terus telah bermula pada 1 Mac lepas di beberapa PPV di Lembah Klang iaitu PPV Pusat Dagangan Dunia Kuala Lumpur (WTCKL), PPV Axiata, PPV IDCC dan PPV Soka Gakkai.

Setakat semalam, sebanyak 929,733 individu atau 26.2 peratus populasi kanak-kanak berusia lima hingga 11 tahun telah menerima dos pertama vaksin COVID-19 melalui PICKids yang dimulakan sejak 3 Feb lepas.- BERNAMA


Menteri KPKT sasar tambahan 30 peratus anggota bomba wanita

PENGKALAN BATU 2 Julai – Kementerian Perumahan dan Kerajaan Tempatan (KPKT) menyasarkan pertambahan 30 peratus bilangan anggota bomba wanita di masa akan datang.

Menterinya, Zuraida Kamaruddin berkata, buat masa ini negara hanya mempunyai kira-kira lima peratus anggota wanita daripada jumlah keseluruhan 14,400 anggota bomba di Malaysia.

Jelasnya, pihaknya juga akan meneliti semula syarat dan kriteria kemasukan anggota baharu, khas untuk golongan wanita yang berminat menyertai profesion ini.

“Ini perlu untuk meningkatkan penglibatan wanita dalam bomba, yang mana sehingga sekarang kita hanya ada kira-kira lima peratus sahaja anggota wanita dan jumlah itu kekal rendah seperti tahun-tahun sebelum ini.

“Fokus utama kepada pertambahan anggota wanita bukan untuk melibatkan mereka dalam kerja-kerja lasak, sebaliknya meliputi tugas-tugas ilustratif, kaunseling dan menyantuni kaum wanita jika ada yang trauma dan sebagainya,” katanya.

Mengulas lanjut, katanya, pertambahan anggota wanita juga diperlukan untuk memberikan kesedaran awam cegah kebakaran, khususnya melibatkan suri rumah yang banyak menghabiskan masa di dapur.

Dalam pada itu, Zuraida turut mengumumkan Melaka sebagai antara negeri yang memiliki anggota bomba wanita teramai di negara ini iaitu kira-kira 10 peratus daripada jumlah keseluruhan anggota di negeri ini.


Kesemua 114 pelajar Sekolah Seri Puteri di MAEPS dalam keadaan baik – Abdul Latiff

SERDANG, 5 Dis – Kesemua 114 pelajar Sekolah Berasrama Penuh (SBP) Sekolah Seri Puteri Cyberjaya yang sedang menjalani kuarantin di Pusat Kuarantin dan Rawatan COVID-19 (PKRC) Bersepadu 2.0 Taman Ekspo Pertanian Malaysia (MAEPS) kerana positif COVID-19 berada dalam keadaan baik.

Menteri di Jabatan Perdana Menteri (Tugas-tugas Khas) Datuk Dr Abdul Latiff Ahmad menasihatkan ibu bapa kesemua pelajar terbabit agar tidak bimbang kerana anak-anak mereka dijaga dengan baik di pusat kuarantin itu.

“Ibubapa tidak perlu bimbang kerana makanan di sini cukup. Cuma amalan (ibubapa) menghantar makanan kepada anak-anak tiap-tiap minggu (seperti ketika anak mereka di asrama) tidak boleh di MAEPS kerana takut ada unsur keracunan makanan,” katanya kepada Bernama selepas lawatan ke pusat kuarantin itu bagi melihat keadaan pelajar terbabit hari ini.

Sementara itu, Abdul Latiff berkata NADMA turut mengajak pelajar di pusat kuarantin berkenaan untuk menyertai pertandingan menulis esei anjuran NADMA dengan menceritakan pengalaman masing-masing sepanjang berada di pusat kuarantin itu.-BERNAMA


PM Ismail Sabri bertemu pegawai-pegawai kanak syarikat utama Amerika

WASHINGTON D.C, 12 Mei – Perdana Menteri Datuk Seri Ismail Sabri Yaakob bertemu pegawai-pegawai kanan syarikat utama Amerika di sini pada Khamis (Jumaat di Malaysia).

Syarikat itu termasuklah Microsoft, Google, Tesla, Boeing, IBM, Texas Instruments, GE Aviation, Conoco Phillips, Ford, National Instruments, Infineon, Micron dan Insulet.

Pegawai-pegawai kanan itu termasuk Presiden Boeing untuk Asia Tenggara Alexander Feldman, Ketua Dasar Persekutuan Tesla Hasan Nazar, Naib Presiden Korporat Hal Ehwal Awam Micron Courtney Geduldig.

Presiden bagi Asia Pasifik, Jepun dan China di Cisco Dave West, Naib Presiden Hal Ehwal Kerajaan dan Dasar Awam Google Karan Bhatia serta Naib Presiden dan Ketua Perhubungan Kerajaan Global Texas Instrument Steve Bonner.

Perdana Menteri turut menyaksikan pertukaran Memorandum Persefahaman antara Perbadanan Pembangunan Sumber Manusia (HRD Corp) Malaysia dan tiga entiti Amerika, iaitu World Innovation, Technology and Services Alliance (WITSA), Accenture PLC dan Human Resource Certification Institute (HRCI).- BERNAMA


Bantuan segera dihulur kepada mangsa banjir kilat di Janda Baik

PUTRAJAYA, 12 Mei – Kerajaan akan menghulurkan bantuan segera kepada 160 keluarga yang terjejas dalam kejadian banjir kilat di beberapa kawasan di Janda Baik, Pahang bagi membolehkan mangsa melakukan kerja pembersihan dan pembaikan, kata Ketua Setiausaha Negara Tan Sri Mohd Zuki Ali.

Mohd Zuki yang turun padang ke lokasi terbabit hari ini bagi menyampaikan amanah daripada Perdana Menteri Datuk Seri Ismail Sabri Yaakob iaitu bantuan kecemasan sebanyak RM1,000 kepada mangsa berkata beliau juga telah mengarahkan agensi terlibat untuk mencari penyelesaian holistik bagi mengelakkan bencana sama berulang di masa hadapan.

“Saya turut mengarahkan semua agensi yang terlibat dalam pengurusan bencana untuk memberi penyelesaian yang holistik berkaitan musibah ini merangkumi pelan jangka pendek, sederhana dan panjang,” katanya dalam catatan di laman Facebook rasmi beliau hari ini.

Ismail Sabri menerusi catatan di laman Facebook rasminya hari ini memaklumkan Mohd Zuki akan mewakili beliau bagi menyampaikan bantuan kecemasan daripada kerajaan memandangkan beliau kini berada di Amerika Syarikat untuk menghadiri tugas rasmi iaitu Sidang Kemuncak Khas ASEAN-Amerika Syarikat di Washington.

Sesi turun padang itu turut disertai wakil daripada beberapa agensi antaranya Ketua Pengarah Unit Penyelarasan Pelaksanaan Jabatan Perdana Menteri Datuk Ruji Ubi, Ketua Pengarah Agensi Pengurusan Bencana Negara Datuk Dr Aminuddin Hassim, Ketua Polis Pahang Datuk Ramli Mohamed Yoosuf serta Ketua Pengarah Jabatan Pengairan dan Saliran Datuk Ir Dr Md Nasir Md Noh.

Hujan lebat berterusan sejak 3 pagi semalam telah mengakibatkan beberapa kawasan di Janda Baik dilanda banjir kilat dan tanah runtuh dengan lebih 140 rumah di Kampung Sum-Sum, Kampung Lampin, Kampung Cheringin dan Kampung Pulau Santap dinaiki air.


Vida tak suka berangan, fokus bentuk Melaka United FC

AYER KEROH 26 Feb – Ketua Jurulatih Kelab Bolasepak Melaka United (MUFC), Risto Vidakovic tidak mahu meletakkan impian yang terlalu tinggi, sebaliknya akan memberi fokus terhadap meningkatkan mutu permainan pasukannya setiap hari.

“Kalau ikutkan perlawanan malam ini, banyak yang perlu diperbaiki lagi dan saya tak pandang kemenangan ini untuk tiket bersenang-lenang. Saya pun tak banyak masa sebelum liga,” katanya ketika ditemui pemberita selepas merangkul Piala TYT yang berlangsung di Stadium Hang Jebat, Krubong.

Kemenangan itu membolehkan Melaka United merangkul Piala TYT yang disampaikan oleh Yang di-Pertua Negeri Melaka, Tun Seri Setia Mohd Ali Mohd Rustam.

Ditanya mengenai persediaan, beliau mengakui kesuntukan masa sewaktu sesi latihan dan kemasukan pemain baharu dalam tempoh yang singkat menjadi cabaran buatnya untuk membentuk keserasian antara pemain skuad itu.

“Apa pun saya percaya dengan semangat berjuang dan tidak putus asa, kita boleh harungi liga ini dan menampilkan mutu persembahan yang lebih baik,” katanya.


674,862 individu terima dua dos vaksin setakat semalam- Dr Adham

KUALA LUMPUR 9 Mei. – Sejumlah 674,862 individu telah melengkapkan dua dos suntikan vaksin menerusi Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Menerusi akaun Twitternya hari ini, beliau berkata angka itu adalah sebahagian daripada 1,079,294 individu yang telah menerima dos pertama, sekali gus menjadikan jumlah keseluruhan pemberian dos pertama dan kedua di negara ini sebanyak 1,754,156 dos setakat semalam.

Menurut infografik dikongsikan beliau, lima negeri yang menerima suntikan dos pertama tertinggi ialah Selangor dengan 146,731 dos, Sarawak (109,106), Kuala Lumpur (108,617), Perak (96,296) dan Johor (90,252).

Setakat semalam, 41 peratus atau 9,954,137 individu telah mendaftar untuk menerima suntikan vaksin dengan Selangor mencatat jumlah pendaftaran tertinggi berjumlah 2,558,679 individu.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April lalu melibatkan 500,000 anggota barisan hadapan termasuk petugas kesihatan.

Fasa kedua bermula pada April hingga Ogos ini pula membabitkan 9.4 juta warga emas, kumpulan rentan dan orang kurang upaya, manakala fasa ketiga yang dijadual pada Mei tahun ini hingga Februari 2022 melibatkan individu 18 tahun dan ke atas, warganegara dan bukan warganegara dengan sasaran 13.7 juta orang atau lebih.


COVID-19: Mutasi D614G didapati dalam lima kluster dalam negara

KUALA LUMPUR, 25 Sept. – Virus COVID-19 bagi lima kluster di negara ini, melibatkan Kluster Benteng LD, Kluster Sivagangga, Kluster Tawar, Kluster Sungai dan Kluster Bukit Tiram didapati jenis mutasi D614G, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham dalam satu catatan terkini di laman Facebook rasminya berkata, keputusan itu diperoleh daripada makmal Institut Penyelidikan Perubatan (IMR) hari ini.

“IMR menjalankan ujian penjujukan genom ke atas 32 virus COVID-19 yang dikesan hasil ujian pengasingan dan kultur virus COVID-19 bagi Kluster Benteng LD (23 virus), Kluster PUI Sivagangga (4 virus), Kluster Tawar (3 virus), Kluster Sungai (1 virus) dan Kluster Bukit Tiram (1 virus).

Sebelum ini, Dr Noor Hisham dilaporkan berkata terdapat kewujudan mutasi D614G virus COVID-19 yang didapati 10 kali lebih mudah menjangkiti individu lain dan mudah merebak sekiranya disebar oleh individu ‘super spreader’ dalam Kluster Sivagangga.

Menjelas lanjut, Dr Noor Hisham berkata kajian susulan dijalankan bagi mengkaji kaitan genetik antara virus yang diasingkan ini dan membandingkan ia dengan dengan virus yang dikesan sebelum ini pada Kluster Sivagangga dan Kluster Tawar.

Menurutnya sebagaimana yang disyaki, kesemua virus yang diasingkan bagi kluster di Kedah (Kluster Sivagangga, Kluster Tawar dan Kluster Sungai) adalah saling berkait dan besar kemungkinan berasal daripada sumber virus yang sama.

Bagaimanapun, beliau berkata kesemua 23 virus COVID-19 dari Kluster Benteng LD pula didapati saling menyerupai namun tidak berkait dengan virus wabak itu yang dijumpai di Kedah, walaupun kesemuanya mempunyai mutasi D614G.

Beliau juga berkata ujian itu adalah ujian awal dan terdapat beberapa ujian susulan sedang dijalankan bagi menguji lebih lanjut kebarangkalian dan semakan dengan kumpulan keluarga virus COVID-19 (Phylogenetic tree).

Justeru, Dr Noor Hisham mengingatkan masyarakat supaya lebih berwaspada dan berhati-hati kerana mutasi D614G itu didapati lebih mudah merebak dan menjangkiti individu lain.

“Amalkan sepenuhnya SOP yang ditetapkan iaitu penjarakan fizikal, mencuci tangan dengan air dan sabun atau hand sanitizer, serta memakai pelitup muka terutama di tempat awam, tempat sesak, tempat tertutup dan ketika sembang jarak dekat. Dapatkan bantuan kesihatan sekiranya bergejala,” katanya.- BERNAMA


Mufti Melaka, Pahang jejak Pulau Besar

TELOK MAS, 4 Oktober – Jabatan Mufti Negeri Melaka bersama delegasi Jabatan Mufti Negeri Pahang mengadakan lawatan ke Pulau Besar, hari ini.

Lawatan diketuai Mufti Negeri Melaka, Datuk Wira Haji Abdul Halim Tawil dan Mufti Pahang, Datuk Seri Dr Haji Abdul Rahman Osman bersama kira-kira 50 peserta daripada kedua-dua jabatan.

Selain melawat beberapa kawasan tarikan pelancongan, lawatan ini juga akan merungkai beberapa misteri di sebalik pulau keramat yang didakwa sering menjadi markas pemujaan dan aktiviti ritual kumpulan ajaran sesat.

Program dimulakan sesi taklimat, sarapan pagi seterusnya melawat sekitar Pulau Besar seperti Kubur Tok Janggut yang telah digali dan dimusnahkan, perigi nenek kebayan, Makam Sultan Ariffin dan Syarifah Rodziah sebelum kembali ke Jeti Umbai.

Ironinya, lawatan ini akan menjadi pemangkin kepada transformasi Pulau Besar yang akan bertukar wajah menerusi beberapa projek pembangunan Pusat Tamadun Islam seterusnya melestarikan pelancongan di kawasan itu.


Langkah kerajaan tangani krisis ekonomi semakin berhasil, KDNK 2021 catat 3.1 peratus – PM

“Insya-Allah dengan perancangan yang teliti dan kerjasama seluruh Keluarga Malaysia, hasrat ini akan tercapai,” katanya dalam hantaran di laman Facebook beliau hari ini.

Ia turut disertakan dengan poster yang memaparkan petunjuk KDNK Malaysia Terus Maju Ke Arah Pemulihan, dengan KDNK 2021 mencatatkan 3.1 peratus manakala KDNK Suku Keempat 2021 mencatatkan 3.6 peratus.

Petunjuk lain ialah kadar penurunan pengangguran sebanyak 4.2 peratus, aliran pelaburan langsung asing melebihi RM50 bilion dan peningkatan jumlah perdagangan luar melebihi RM2 trilion.

Semalam, Jabatan Perangkaan Malaysia dan Bank Negara Malaysia mengumumkan KDNK pada 2021 sebanyak 3.1 peratus, sejajar dengan unjuran kerajaan iaitu antara 3 dan 4 peratus.

Menteri Kewangan Tengku Datuk Seri Zafrul Abdul Aziz dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-84 yang dikeluarkan hari ini berkata kerajaan mengekalkan unjuran pertumbuhan ekonomi negara untuk 2022 dalam julat 5.5 peratus hingga 6.5 peratus.

Tengku Zafrul berkata angka itu selari dengan unjuran Tabung Kewangan Antarabangsa (IMF) dan Bank Dunia, masing-masing sebanyak 5.7 peratus dan 5.8 peratus. – BERNAMA


Lelaki miliki 22 rekod jenayah maut ditembak

GEORGE TOWN 27 Jun – Seorang lelaki yang dikehendaki polis berhubung kes jenayah ditembak mati selepas dia cuba menyerang polis dengan parang dalam serbuan di kawasan kebun di Air Terjun Bayan Lepas, dekat sini, awal pagi ini.

Ketua Polis Daerah Barat Daya, Superintendan Kamarul Rizal Jenal berkata, pihaknya menerima laporan berhubung keberadaan lelaki berumur 34 tahun itu di sebuah pondok di kawasan terbabit sebelum terus ke lokasi kejadian pada 3.30 pagi.

“Sebaik pasukan serbuan tiba di kawasan kebun itu, secara tiba-tiba lelaki tersebut telah menyerang pasukan polis dengan bersenjatakan parang sehingga menyebabkan seorang anggota (polis) cedera di tangan dan dalam masa sama pasukan serbuan telah menjerit memaklumkan mereka adalah polis.

“Ekoran itu, seorang anggota polis telah melepaskan dua das tembakan ke arah lelaki tersebut untuk mempertahankan diri dan demi keselamatan anggota lain sebelum suspek rebah, kami terus menghubungi pihak ambulans bagi menyelamatkan dia namun pemeriksaan pasukan perubatan mendapati suspek telah meninggal dunia,” katanya dalam kenyataan hari ini.

Beliau berkata siasatan awal polis tidak menolak kemungkinan lelaki itu tinggal di dalam kawasan kebun itu bagi mengelak dikesan pihak berkuasa berikutan terlibat dalam kegiatan jenayah kerana melakukan kes pecah rumah dan curi di sekitar daerah Barat Daya.

Kamarul Rizal berkata, polis merampas sebilah parang dan pemutar skru serta polis turut menemukan peralatan menghisap dadah di dalam pondok didiaminya di kawasan kebun tersebut.

Katanya, hasil semakan mendapati lelaki tempatan dan tidak bekerja itu mempunyai 22 rekod lampau berkaitan jenayah serta dadah malah suspek turut dikehendaki polis berhubung kes samun.

“Kes itu disiasat mengikut Seksyen 307 Kanun Keseksaan dan mayat lelaki terbabit dihantar ke Hospital Pulau Pinang untuk proses bedah siasat,” katanya.


PRN Melaka: Calon-calon BN di Bahagian Masjid Tanah


Dua kilang gula tempatan dijadikan stok penimbal gula putih

PUTRAJAYA, 14 Jan – Dua kilang memproses gula tempatan dijadikan stok penimbal gula putih bertapis sejak awal tahun ini bagi mengelak masalah bekalan gula di pasaran pada masa hadapan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

“Keputusan ini dibuat setelah negara mengalami isu perbekalan gula ekoran daripada pelbagai faktor seperti penutupan kilang, jangkitan COVID-19 terhadap pekerja kilang, kerosakan kepada mesin boiler dan lain-lain lagi,” katanya dalam satu kenyataan hari ini.

Selaras dengan Peraturan 12A, Peraturan-Peraturan Kawalan Bekalan 1974, CSR dan MSM telah diarahkan untuk melaksanakan stok penimbal berjumlah 53,000 tan metrik (MT) bagi gula putih bertapis pada setiap masa.

Menurutnya, mekanisme kawalan stok penimbal memerlukan CSM dan MSM memastikan kuantiti gula pasir putih bertapis disimpan secara stok terapung pada kadar yang ditetapkan selama 11 hingga 15 hari.

Beliau berkata pemantauan berterusan akan dilakukan berdasarkan pelaporan yang dikemukakan oleh pengilang bagi memastikan kuantiti stok simpanan sentiasa berada pada kadar yang ditetapkan.

Berdasarkan statistik Jabatan Perangkaan, beliau berkata penggunaan gula domestik dianggarkan sebanyak 0.65 kilogram (kg) sebulan per kapita dan jumlah tahunan yang diperlukan dianggarkan sebanyak 255,450 MT setahun bagi keperluan 32.75 juta rakyat Malaysia.

“Bagi pengeluaran kedua-dua syarikat pengilang gula adalah sebanyak 1,500,000 MT setahun mencukupi untuk kegunaan rakyat Malaysia dan kegunaan industri di negara ini,” katanya.

Bagi memastikan bekalan gula dalam pasaran domestik sentiasa mencukupi, Nanta berkata sesi libat urus diadakan dengan CSR dan MSM untuk mengelakkan kejadian kekurangan bekalan gula dalam pasaran berlaku lagi pada masa hadapan.

“Ia sekali gus dapat mengelakkan pihak-pihak yang tidak bertanggungjawab mengambil kesempatan dengan menaikkan harga dan menyimpan stok gula ketika berlaku krisis gangguan gula,” katanya. – BERNAMA


Mangsa banjir meningkat lebih 61,000 di Selangor dan Pahang setakat tengah hari

KUALA LUMPUR, 20 Dis – Walaupun hujan lebat berpanjangan dilihat semakin reda setakat tengah hari ini, jumlah mangsa banjir di Selangor dan Pahang terus meningkat dengan lebih 61,000 orang ditempatkan di pusat pemindahan sementara (PPS).

Bagaimanapun, bilangan mangsa banjir di negeri Pantai Timur, iaitu Kelantan dan Terengganu, serta Melaka menunjukkan penurunan pada tengah hari ini berbanding pagi tadi.

Di SELANGOR, seramai 32,044 mangsa banjir telah ditempatkan di 162 PPS di sembilan daerah, di negeri ini setakat 10 pagi tadi.

Menteri Besar Selangor Datuk Seri Amirudin Shari di Twitter rasmi beliau memaklumkan daerah Klang mencatatkan jumlah mangsa tertinggi dengan 18,858 orang.

Di PAHANG, aplikasi Info Bencana Jabatan Kebajikan Masyarakat (JKM) merekodkan jumlah mangsa banjir di negeri ini sebanyak 29,181 orang daripada 7,738 keluarga yang ditempatkan di 242 buah PPS setakat tengah hari ini.

Lebuhraya Pantai Timur menerusi catatan di laman Facebook memaklumkan misi bantuan makanan diteruskan kepada mangsa yang terkandas di sekitar Lebuhraya Kuala Lumpur-Karak dan Lebuhraya Pantai Timur 1 selain laluan KM76-KM126 Karak-Temerloh masih ditutup kedua-dua hala.

Jumlah mangsa banjir di PERAK juga meningkat kepada 254 orang setakat 1.30 petang tadi berbanding 242 orang pagi tadi dan kesemua mereka ditempatkan di tiga PPS di negeri itu, menurut Jurucakap Angkatan Pertahanan Awam (APM) dan Sekretariat Pengurusan Bencana Perak.

Tinjauan Bernama di Teluk Intan mendapati kebanyakan air di kampung-kampung masih belum surut sepenuhnya selain turut kelihatan penduduk pulang ke rumah masing-masing untuk mengambil dokumen peribadi serta barangan elektrik untuk dibawa ke PPS.

Di NEGERI SEMBILAN pula, Pengarah APM Lt Kol (PA) Mohd Syukri Madnor dalam kenyataan berkata mangsa banjir di negeri itu, termasuk di Seremban dan Port Dickson, meningkat kepada 605 individu daripada 145 keluarga dengan 10 PPS dibuka setakat 12 tengahari tadi.

Sementara itu, jumlah mangsa banjir di KELANTAN menunjukkan penurunan setakat 12 tengah hari tadi apabila seramai 3,659 orang daripada 1,079 keluarga berada di PPS berbanding 3,801 orang daripada 1,098 keluarga, pagi tadi.

Sekretariat Pengurusan Bencana dan Operasi APM Negeri Kelantan Zainuddin Hussin berkata 40 PPS dibuka melibatkan 24 buah di Kuala Krai, Pasir Mas (8), Gua Musang (5), Tanah Merah (2) dan Jeli (1).

Jumlah mangsa banjir di TERENGGANU juga turun kepada 158 orang daripada 38 keluarga pada tengah hari ini berbanding 288 orang daripada 68 keluarga pagi tadi.

Sekretariat Jawatankuasa Pengurusan Bencana Negeri Terengganu dalam kenyataan memaklumkan ketika ini, hanya daerah Kemaman sahaja terjejas banjir dengan enam PPS beroperasi manakala dua PPS di daerah Dungun telah ditutup secara rasmi sebentar tadi.

Di MELAKA, Pengarah APM Lt Kol (PA) Cuthbert John Martin berkata jumlah mangsa banjir berkurangan kepada 718 orang daripada 158 keluarga setakat tengah hari ini berbanding 826 orang dari 183 keluarga setakat 7 pagi tadi.- BERNAMA


Piala Malaysia: Tunjuk ‘warna’ sendiri, kalau nak menang

AYER KEROH 2 Nov. – Melaka United perlu menunjukkan ‘warna’ sendiri , jika ingin mengatasi mana-mana pasukan terutamanya juara 33 kali, Selangor bagi aksi pertama Piala Malaysia yang bermula Ahad ini.

Mantan Presiden Persatuan Bola Sepak Melaka (kini dikenali sebagai MUSA) Datuk Wira Ibrahim Durum berkata, skuad Kancil perlu fokus pada sasaran mereka dalam masa sama, tidak terlalu menghormati lawan.


Rama-rama Asia Tenggara pupus menjelang 2100

Katanya bagi mengatasi kebimbangan itu, pihaknya giat membiakkan spesis rama-rama dikategorikan hampir pupus seperti Rama-Rama Kebangsaan, Rajah Brooke’s Birdwing atau nama saintifiknya Trogonoptera Brookiana.

“Antara faktor utama yang menyumbang ke arah itu adalah kerana kepupusan rumbuhan perumah bagi rama-rama itu sendiri. Jadi di pusat konservasi rama-rama ini kami giat menanam pokok-pokok atau tanaman perumah di tanah seluas tujuh ekar di belakang taman ini.

“Sebagai contoh rama-rama spesis ‘Clipper’ yang telah pupus di Singapura berjaya dibiakkan dengan skala besar dan banyak di sini, hasil kajian selama 16 tahun yang kami jalankan,” katanya.

Mengulas lanjut, Gerard berkata Taman Rama-Rama dan Reptilia Melaka antara salah satu lokasi yang menjalankan aktiviti konservasi rama-rama yang diancam kepupusan.

“Sukar untuk kita membuat kajian apabila tidak jumpa cara untuk biak rama-rama, kerana terdapat beberapa spesis rama-rama dalam taman ini yang pihak kita masih tidak dapat mencari tumbuhan perumahnya. Kebanyakan rama-rama yang hampir pupus ini bakal lenyap seiring dengan kepupusan pokok perumahnya.


Persidangan Smart Melaka 2022 fokus enam bidang utama – Ab Rauf

BANDA HILIR 6 Disember – Persidangan Antarabangsa Smart Melaka 2022 (SMIC2022) memfokuskan enam bidang utama bagi menyatukan semua pemain industri digital dan bandar pintar dari seluruh Malaysia.

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, enam bidang itu meliputi bandar pintar, teknologi 5G, kecerdasan buatan, internet pelbagai benda, ‘blockchain dan fintech’ dan ‘web 3.0 and metaverse’.

“Persidangan selama dua hari ini memberi peluang kepada peserta untuk memahami Smart Melaka Blueprint 2035 serta platfrom berkongsi idea, penyelesaian dan rantaian perniagaan.

“Melaka negeri yang kecil kita boleh laksanakan secepat mungkin, bukan hanya pemain teknologi yang memerlukan ‘high speed’ seperti teknologi 5G untuk membantu perkembangan bisnes mereka tetapi juga untuk orang awam bagi urusan kesihatan,” katanya.

Hadir sama Exco Pendidikan, Teknologi dan Telekomunikasi negeri merangkap Pengerusi SMIC2022, Datuk Rais Yasin; Ketua Pegawai Eksekutif Melaka ICT Holdings Sdn Bhd (MICTH) Dr Nazdiana Ab Wahab dan lain-lain kenamaan.

Katanya, SMIC2022 merupakan pertama kali diadakan di Melaka melibatkan semua pihak berkepentingan dalam wacana terbuka, inklusif dan mengenai cabaran pembangunan bandar pintar.


Sasar peratusan pelajar B40 Melaka menurun

AYER KEROH 21 Mac – Peratusan pelajar B40 di negeri ini diharap akan menurun dalam tempoh lima tahun mendatang, kata Speaker Dewan Undangan Negeri (DUN) Melaka, Datuk Wira Ibrahim Durum.

Bagi merealisasikan hasrat itu, kata beliau, kolaborasi bersama institusi pengajian tinggi (IPT) di negeri ini amat penting bagi membantu golongan berkenaan mendapat pendidikan.

“Saya teruja apabila Kolej Antarabangsa Sains dan Teknologi Melaka (MiCoST) bersama Jabatan Pendidikan Negeri membuat kolaborasi tentang hala tuju anak-anak B40 ini.

“Kalau ini diteruskan saya rasa dalam tempoh lima tahun dari sekarang peratusan anak-anak B40 Melaka akan berkurangan, apabila pelajar ini mendapat pekerjaan sudah tentu mereka mempunyai masa depan yang baik,” katanya.

Beliau berkata demikian pada sidang media selepas merasmikan Majlis Apresiasi Guru-Guru Kaunseling Negeri Melaka dan Pelancaran Program Jana Pendidikan B40 (PJP40) di sebuah hotel di sini, semalam.

Hadir sama Ketua Pegawai Eksekutif MiCoST, Datuk Mohamad Azmi Sabtu; Pengarah Pendidikan Negeri Melaka, Mohd Ghazali Ahmad; Pengarah PJP40, Muhammad Faisal Baba dan bahagian pengurusan tertinggi MiCoST.


Lebih 5,000 dijangka meriahkan Rumah Terbuka Tahun Baharu Cina Melaka

BANDA HILIR 20 Januari – Kerajaan Negeri menyasarkan lebih 5,000 pengunjung bakal memeriahkan Majlis Rumah Terbuka Tahun Baharu Cina Peringkat Negeri Melaka Tahun 2023 yang akan berlangsung pada 23 Januari ini.

Exco Pelancongan, Warisan dan Kebudayaan negeri, Datuk Muhammad Jailani Khamis berkata, majlis rumah terbuka itu buat julung kalinya diadakan di Machap Umboo.

“Ini pertama kali kita buat sambutan Tahun Baru Cina Peringkat Negeri Melaka di luar Daerah Melaka Tengah, selalunya kita adakan di Jonker Walk tapi kali ini ada kelainan,” katanya.

Beliau berkata demikian pada sidang media Majlis Rumah Terbuka Tahun Baru Cina Peringkat Negeri Melaka Tahun 2023 di sebuah restoran Baba Nyonya di sini petang tadi.

Dalam majlis ringkas itu juga, Muhammad Jailani sempat menyampaikan sumbangan kepada wakil pengamal media Melaka yang akan menyambut Tahun Baharu Cina.


Kerajaan perkenal perkhidmatan pengkomputeran awan MyGovCloud

PUTRAJAYA, 9 Mei – Kerajaan mengambil langkah menaik taraf perkhidmatan Pusat Data Sektor Awam (PDSA) kepada perkhidmatan Pengkomputeran Awan (Cloud) yang dikenali sebagai MyGovCloud.

Perkhidmatan MyGovCloud berfungsi secara hibrid dengan menggabungkan perkhidmatan Private Cloud di PDSA dan Public Cloud oleh Cloud Service Provider atau penyedia perkhidmatan awan (CSP) yang dilantik kerajaan.

Bagi memperkasa MyGovCloud khususnya dalam penyediaan perkhidmatan Public Cloud, satu perjanjian kontrak berpusat Pengkomputeran Awan yang dikenali sebagai Perjanjian Kerangka Awan (CFA) dimeterai antara kerajaan dengan CSP, berserta syarikat penyedia perkhidmatan Cloud Bumiputera tempatan lantikan CSP yang dikenali sebagai Managed Service Provider (MSP).

Perdana Menteri Datuk Seri Ismail Sabri Yaakob hari ini menyaksikan pertukaran dokumen CFA antara Unit Pemodenan Tadbiran dan Perancangan Pengurusan Malaysia (MAMPU), agensi pusat yang bertanggungjawab dalam agenda pendigitalan sektor awam, dengan CSP dan MSP pada satu majlis di sini.

“Perkhidmatan PDSA telah dinaik taraf kepada perkhidmatan Pengkomputeran Awan (Cloud) khusus untuk kegunaan seluruh agensi kerajaan,” kata Ismail Sabri dalam kenyataan yang dikeluarkan sempena majlis pemeteraian CFA itu dan pengenalan perkhidmatan MyGovCloud.

Kontrak CFA antara kerajaan, CSP dan MSP itu melibatkan empat syarikat CSP iaitu Amazon Web Services Malaysia Sdn Bhd, Google Cloud Malaysia Sdn Bhd, Microsoft (Malaysia) Sdn Bhd dan Telekom Malaysia Bhd.

Empat syarikat MSP pula terdiri daripada Cloud Connect Sdn Bhd, Enfrasys Solutions Sdn Bhd, Radmik Solutions Sdn Bhd dan Awantec System Sdn Bhd

Ismail Sabri berkata inisiatif MyGovCloud adalah seiring dengan Inisiatif Kelima di bawah Teras 1 Rangka Tindakan (Blueprint) Ekonomi Digital Malaysia (MyDigital) yang menyasarkan 80 peratus penggunaan storan Pengkomputeran Awan merentas sektor awam pada tahun ini.

“Ia bertujuan memacu transformasi digital sektor awam secara holistik yang dapat merangsang pertumbuhan ekonomi digital dan agenda pendigitalan ke seluruh negara,” katanya.

Ismail Sabri berkata pemilihan CSP dibuat selepas syarikat penyedia perkhidmatan dari dalam dan luar negara mengemukakan cadangan (Request for Proposal atau RFP) sebelum penilaian dibuat secara telus melibatkan pelbagai pihak, dan hasil penilaian tersebut, kerajaan bersetuju melantik empat syarikat panel CSP bagi menyediakan perkhidmatan Cloud yang terbaik, selamat dan terjamin.

Beliau juga berkata penglibatan CSP dan MSP itu dijangka membuka potensi pelaburan dalam negara bernilai RM12 bilion hingga RM15 bilion menjelang 2025.

“Pelaburan ini akan menjadi ‘tulang belakang’ kepada pembentukan sebuah ekosistem digital yang mampan untuk mencapai pertumbuhan ekonomi yang lestari, sekali gus bakal menjadikan Malaysia sebagai hab digital utama di rantau ASEAN,” katanya.

Ismail Sabri berkata inisiatif MyGovCloud diyakini dapat melahirkan lebih ramai pakar pengkomputeran awan menerusi latihan berterusan dan program pensijilan yang disediakan oleh CSP dan MSP, serta dapat meningkatkan kompetensi dan keupayaan penjawat awam seiring dengan keperluan dan teknologi semasa.

Beliau berkata melalui pelaksanaan CFA, agensi sektor awam akan dapat menikmati perkhidmatan Cloud yang lebih baik, cepat, cekap dan bersasar pada harga yang kompetitif menerusi tawaran diskaun pukal oleh CSP dan MSP.

Menurutnya, perjanjian CFA itu merupakan satu inovasi dalam perolehan perkhidmatan Cloud di semua agensi sektor awam seiring dengan pengukuhan fungsi dan peranan MAMPU pada masa hadapan.

“Dengan termeterai perjanjian ini, saya berharap lebih banyak manfaat bakal dinikmati oleh rakyat secara amnya dan seluruh agensi sektor awam khasnya, bagi merancakkan pembangunan teknologi dan ekonomi digital kepada seluruh Keluarga Malaysia,” katanya.

Turut hadir pada majlis pemeteraian CFA itu ialah Menteri Kewangan Tengku Datuk Seri Zafrul Tengku Abdul Aziz, Menteri di Jabatan Perdana Menteri (Ekonomi) Datuk Seri Mustapa Mohamed, Timbalan Menteri Komunikasi dan Multimedia Datuk Zahidi Zainul Abidin dan Ketua Setiausaha Negara Tan Sri Mohd Zuki Ali.- BERNAMA


Banjir jumlah mangsa di Terengganu, Kelantan meningkat

KUALA LUMPUR, 31 Dis – Jumlah mangsa banjir di pusat pemindahan sementara (PPS) di Terengganu dan Kelantan merekodkan peningkatan manakala di Pahang menunjukkan penurunan pada pagi ini.

Di TERENGGANU jumlah mangsa banjir meningkat kepada 388 orang daripada 115 keluarga pagi ini berbanding 137 orang daripada 42 keluarga malam tadi.

Ketua Sekretariat Jawatankuasa Pengurusan Bencana Negeri Terengganu Leftenan Kolonel (PA) Rosman Abdullah berkata 225 mangsa daripada 60 keluarga ditempatkan di PPS Dewan Serbaguna Kampung Shukor di Dungun manakala 163 mangsa daripada daripada 55 keluarga ditempatkan di Dewan Orang Ramai Kampung Pasir Raja.

Mangsa banjir di KELANTAN turut merekodkan peningkatan setakat 7 pagi ini, dengan jumlah mangsa direkodkan 1,399 orang daripada 412 keluarga berbanding 1,186 orang daripada 350 keluarga, semalam.

Menurut aplikasi Info Bencana Jabatan Kebajikan Malaysia (JKM) memaklumkan 14 PPS dibuka melibatkan dua jajahan iaitu sembilan di Jeli dan lima di Kuala Krai.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my melaporkan dua sungai utama di Kelantan berada pada paras bahaya iaitu Sungai Golok di Kampung Jenob, Tanah Merah merekodkan bacaan 23.95 meter (m) dan Sungai Kelantan di Kampung Temangan, Machang (18.95 m)

Portal Rasmi Pengurusan Bencana Jabatan Kerja Raya (JKR) menerusi pautan http://bencanaalam.jkr.gov.my/ melaporkan satu Jalan Persekutuan di Kelantan yang menghubungkan Jeli-Dabong di Kampung Reka, Jeli masih lagi ditutup kepada semua kenderaan setakat ini sejak semalam.

Di PAHANG, aplikasi Info Bencana JKM melaporkan sebanyak 2,704 mangsa berada di 33 PPS di Bentong, Temerloh, Maran, Kuantan dan Pekan.

Laman web publicinfobanjir.water.gov.my melaporkan Sunga Luit di Maran berada pada paras amaran manakala Sungai Tembeling di Kuala Tahan dan Kampung Merting, Jerantut berada pada paras waspada dengan trend menaik.

Di SELANGOR, aplikasi Info Bencana Jabatan Kebajikan Masyarakat (JKM) melaporkan jumlah mangsa banjir kekal dengan 466 mangsa melibatkan 132 keluarga di empat PPS di Sekolah Rendah Agama Dusun Nanding (20 orang) dan Sekolah Menengah Kebangsaan (SMK) Abdul Jalil (77 orang) di Hulu Langat, Stadium Tertutup Kuala Selangor (201 orang) dan SMK Kuala Selangor (168 orang) di Kuala Selangor.

Polis Selangor memaklumkan setakat 4 pagi tadi, laluan di Jambatan FT 31 Dengkil – Banting dan Jalan Genting Peras – Kuala Klawang telah dinaiki air dan ditutup bagi laluan kenderaan manakala jambatan jalan menghala ke Lapang Sasar, Subang rosak akibat banjir.

Di NEGERI SEMBILAN, Pengarah APM negeri Lt Kol (PA) Mohd Syukri Madnor memaklumkan mangsa banjir di negeri ini kekal 29 individu daripada sembilan keluarga yang berada di PPS Balai Raya Kampung Puom, Jelebu setakat 8 pagi ini.- BERNAMA


HIJLM rancak kembali ekonomi

BANDA HILIR 15 Oktober – Penganjuran Hari Industri Jualan Langsung Malaysia (HIJLM) mampu merancakkan semula perkembangan ekonomi usahawan tempatan khususnya di Negeri Melaka.

Exco Perpaduan, Penerangan, Sumber Manusia dan Hal Ehwal Pengguna negeri,  Ngwe Hee Sem berkata, program berkenaan adalah inisiatif terbaharu digerakkan kerajaan bertujuan mengembangkan industri jualan langsung.

“Selain mengembangkan lagi industri ini ia juga memberikan pendedahan yang lebih luas mengenai aktiviti perniagaan jualan langsung yang sah di Malaysia.

“Membuka peluang dan ruang yang lebih jelas untuk diteroka, sekali gus menjana pendapatan isi rumah,” katanya ketika berucap pada Majlis Perasmian Program Hari Industri Jualan Langsung Malaysia Peringkat Negeri Melaka 2022, di sebuah pusat beli-belah, di sini, hari ini.

Majlis perasmian disempurnakan Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi dan hadir sama Pengarah KPDNHEP Melaka Norena Jaafar.

Hee Sem berkata, inisiatif kerajaan ini diharap dapat dilaksanakan secara berterusan dan mendapat sokongan daripada rakyat seterusnya mencapai objektif iaitu memulihkan kembali ekonomi negeri serta negara.

“Program yang berlangsung sehingga esok disertai 36 pempaper antaranya persatuan jualan langsung, syarikat jualan langsung selain Perusahaan Kecil dan Sederhana (PKS).


Harga durian dijangka lebih mahal tahun ini

Timbalan Menteri Pertanian dan Industi Makanan (MAFI) I, Datuk Seri Ahmad Hamzah berkata ia berikutan musim pengeluaran durian tahun ini lewat berbanding sebelum ini.

“Persatuan Penanam Durian juga ada memaklumkan kepada kita mereka mungkin akan naikkan harga durian termasuk durian pilihan utama seperti black thorn (duri hitam), musang king dan durian kampung.

“Saya ada laporan yang menjangkakan tahun ini durian duri hitam boleh mencecah harga RM100 sekilogram, Musang King, RM60 hingga RM80 mengikut gred berbanding dulu RM30 ke RM40,” katanya.

Mengulas lanjut, Ahmad Hamzah berkata, hujan berterusan bukan sahaja memberi kesan kepada proses pendebungaan, malahan hujan lebat mengakibatkan putik durian gugur sehingga menjejaskan penghasilan buah.

Tambahnya, beliau juga telah mendapatkan pandangan daripada Pengarah Lembaga Pemasaran Pertanian Persekutuan (FAMA) negeri termasuk Perak dan Pulau Pinang yang mengenai jangkaan kenaikan itu yang sudah berlaku di negeri berkenaan.

Jelasnya, pihaknya juga tidak menetapkan had harga bagi buah-buahan kerana ia adalah diluar kawalan, sebaliknya ditentukan berdasarkan prinsip asas ekonomi bergantung kepada pengeluaran dan permintaan.

“Kalau bekalan kurang, permintaan tinggi, harga akan meningkat dan begitu juga sebaliknya. Sebab itu buah-buahan ini kita tidak mengawal harga,” katanya.